title: Kylmäkone

text: Lämmön siirtäminen kylmästä lämpimämpään vaatii työtä ja siten apuenergiaa. Tavallisesti käytetään sähköenergiaa ja kompressorin käyttöön perustuvaa kylmäkonetta. Toinen vaihtoehto on vallitsevaa ympäristöä korkeampilämpötilaisen lämpöenergian käyttö ns. absorbtiojäähdytyksessä. Kylmäkoneiden toiminta perustuu yleensä aineen höyrystymisen riippuvuuteen paineesta. Kiertoaineen paine lasketaan matalaksi, jolloin se höyrystyy suhteellisen viileässä. Sitten väliaine puristetaan kompressorilla suurempaan paineeseen, jossa väliaine tiivistyy edellistä korkeammassa lämpötilassa luovuttaen lämpöään ympäristöön.


title: Benecol

text: Benecol on kolesterolia alentava elintarvikebrändi ja Raisio Oyj:n rekisteröity tuotemerkki. Raisio Oyj lisensoi Benecol®-tuotemerkkiä ja myy Benecol-tuotteiden vaikuttavaa ainetta elintarvikeyhtiöille. Raisio tuottaa kasvistanoliesteriä ja toimittaa sen yhteistyökumppaneilleen, jotka lisäävät ainesosan lopputuotteeseen.


title: Benecol

text: Kasvistanoliesteri on Raision laajasti patentoima ainesosa, jota lisätään ainoastaan Benecol-tuotemerkillä varustettuihin tuotteisiin.


title: Benecol

text: Raisio Oyj osti Benecol-liiketoiminnan Johnson & Johnson -yhtiöiltä 19. marraskuuta 2014. Raisio valmistaa ja markkinoi itse Benecol-tuotteita nyt kahdeksassa maassa.


title: Benecol

text: Vuonna 1989 Raision Ingmar Wester kehitti kasvistanoliesterin, jonka todettiin alentavan tehokkaasti veren kolesterolipitoisuutta. Suomalainen Benecol-margariini oli ensimmäinen terveysvaikutteinen kolesterolia alentava elintarvike, joka tuli myyntiin vuonna 1995.


title: Benecol

text: Benecol-tuotteiden vaikuttava aine kasvistanoliesteri valittiin vuonna 2009 yhdeksi kymmenestä tärkeimmästä ravitsemustutkimuksen löydöistä viimeisten 30 vuoden ajalta.


title: Benecol

text: Kehitysvaiheessa olevaan Benecoliin kohdistuvat odotukset nostivat Raisio-yhtymän kurssia 1990-luvun lopulla kymmenkertaiseksi, mutta vuosituhannen vaihduttua kupla puhkesi ja kurssi putosi entiselleen.


title: Benecol

text: Benecol-tuotteiden myynnin kasvu Britanniassa oli tärkeä osa Raision tuloksen paranemista vuonna 2015.


title: Benecol

text: Benecol-tuotteiden kolesterolia alentava teho perustuu niiden sisältämän kasvistanoliesterin kykyyn estää kolesterolin imeytymistä ruoansulatuskanavassa. Ohjeen mukainen kasvistanolimäärä (2 g päivässä) alentaa LDL-kolesterolia keskimäärin 10 %. 1,5 g:n annoksen saa esimerkiksi noin 25 g:sta (viidestä teelusikallisesta) margariinia ja 2 g:n annoksen yhdestä pullollisesta jogurttijuomaa.


title: Benecol

text: Benecol-tuotteiden sisältämän kasvistanoliesterin tehokkuus kolesterolin alentajana on osoitettu yli 70 vertaisarvioidussa kliinisessä tutkimuksessa. Kasvistanoliesterille myönnettiin vuonna 2009 ensimmäisten joukossa oikeus käyttää uuden eurooppalaisen terveysväitelainsäädännön mukaista sairauden riskin vähentämiseen liittyvää terveysväitettä: "Kasvistanoliesterien on osoitettu alentavan veren kolesterolitasoa. Korkea kolesteroliarvo on sydäntaudin riskitekijä."


title: Benecol

text: Euroopan Ateroskleroosiyhdistys EAS on julkaissut konsensuslausunnon kasvistanolien ja -sterolien käytöstä veren rasva-arvojen häiriöiden eli dyslipidemioiden hoidossa ja valtimotautien ehkäisyssä. Monissa virallisissa ravitsemussuosituksissa suositellaan kasvistanoliesteriä sisältävien tuotteiden käyttöä kolesterolin alentamiseen.


title: Benecol

text: Kasvistanoliesteriä sisältäviä terveysvaikutteisia Benecol-elintarvikkeita myydään 30 maassa viidessä maanosassa. Kussakin maassa myytävät Benecol-tuotteet on kehitetty paikallisiin ruokatottumuksiin sopiviksi. Esimerkkejä Benecol-tuotteista ovat margariinit, levitteet, tuorejuuston tyyppiset levitteet, jogurtti, juotavat jogurtti- ja soijajuomat sekä puuro ja leipä.


title: Benecol

text: Benecol-tuotteita valmistavat muun muassa Ravintoraisio Oy (Suomi), Emmi Freshproduct AG (Sveitsi), Kaiku Corporation Alimentaria S.L. (Espanja), Minerva S.A. Edible Oils Enterprises (Kreikka), Kalbe (Indonesia), Pens (Thaimaa), Colanta Ltda. (Kolumbia), Toni S.A. (Ecuador), Surlat (Chile), Raisio Polska (Puola), Lotte (Korea), Mjólkursamsalan (Islanti) ja Hangzhou Neptunus Bioengineering Co. Ltd (Kiina).


title: Benecol

text: Suomessa kaikilla Benecol-tuotteilla on Sydänmerkki.


title: Lindsay Lohan

text: Lindsay Dee Lohan (s. 2. heinäkuuta 1986 New York, Yhdysvallat) on yhdysvaltalainen näyttelijä ja laulaja. Lohan aloitti uransa lapsimallina ja siirtyi vähitellen näyttelemään elokuvissa ja televisiossa. Hän on näytellyt tunnetuimmat roolinsa elokuvissa "Ansa vanhemmille" (1998) ja "Mean Girls" (2004). Lohanilla on ollut levytyssopimus Casablanca Recordsin ja Universal Motown Recordsin kanssa.


title: Lindsay Lohan

text: Lohan syntyi New Yorkissa vuonna 1986 vanhempiensa, Michael Lohanin ja tämän vaimon Dinan (o.s. Sullivan) esikoiseksi. Perheeseen syntyi vielä kolme lasta: Michael Jr. (s. 1987), Aliana ”Ali” Lohan (s. 1993) ja Dakota (s. 1996), sekä siskopuoli Ashley Horn Kaufmann isänsä puolelta. Vanhemmat päätyivät asumuseroon Lohanin ollessa kolmevuotias, ja 1980-luvun lopussa Wall Streetilla meklarina työskennellyt isä tuomittiin vankeuteen osakepetoksesta. Dina Lohan kasvatti lapsensa yksinhuoltajana Michael Lohanin oikeusongelmien jatkuessa 2000-luvulle asti. Vuonna 2005 hänet tuomittiin jälleen vankeuteen muun muassa rattijuoppoudesta. Vanhemmat erosivat virallisesti vuonna 2007.


title: Lindsay Lohan

text: Lohan kasvoi Long Islandilla, New Yorkin osavaltiossa ja kävi koulua paikallisessa Cold Spring Harbour High Schoolissa, mutta suoritti lukio-opintonsa kotiopetuksessa.


title: Lindsay Lohan

text: Lohan aloitti työskentelemisen lapsimallina Ford-mallitoimiston kautta ollessaan vain kolmevuotias. Hän toimi mallina muun muassa Calvin Klein Kidsille ja Abercrombielle. Lisäksi hän esiintyi yli 60 eri yhtiöiden televisiomainoksessa, kuten Pizza Hut, Wendy’s ja Jell-O. Lohan siirtyi mallintöistä näyttelemiseen kymmenvuotiaana ja debytoi saippuasarjassa "Another World".


title: Lindsay Lohan

text: Lohanin läpimurtorooli oli Disneyn hittikomediassa "Ansa vanhemmille" (1998), missä hän teki kaksoisroolin näytellen identtisiä kaksosia. Varsinaisesti tunnettu näyttelijä hänestä tuli kuitenkin vasta hänen näyteltyään teini-ikäiselle yleisölle suunnatuissa elokuvissa "Perjantai on pahin" (2003), "Teinidraamakuningattaren tunnustukset" (2004) ja "Mean Girls" (2004). Lohan siirtyi kypsempiin rooleihin näytellessään Robert Altmanin viimeisessä elokuvassa "Robert Altmanin huonot vitsit" (2006) ja komediassa "Georgia Rule" (2007), mutta hänen päihdeongelmansa alkoivat vähitellen vaikeuttaa työntekoa. Sittemmin Lohan on esiintynyt elokuvissa enää satunnaisesti, lähinnä cameorooleissa.


title: Lindsay Lohan

text: Näyttelijänuransa lisäksi Lohan on levyttänyt kaksi pop-albumia, "Speak" (2004) ja "A Little More Personal (Raw)" (2005). Hänellä on myös oma vaatemerkki "6126". Lisäksi hän on ollut vierailevana tuomarina "Muodin huipulle" -ohjelmassa.


title: Lindsay Lohan

text: Lohan on esiintynyt usein viihdelehtien ja -sivustojen otsikoissa ja juorupalstoilla erityisesti päihde- ja oikeusongelmiensa takia. Hän on ollut toistuvasti päihdevieroitushoidossa vuodesta 2007 lähtien, jolloin hänet pidätettiin kaksi kertaa rattijuoppoudesta ja kokaiinin hallussapidosta. Tapauksiin liittyvät oikeuskäsittelyt jatkuivat vuoteen 2011 asti.


title: Lindsay Lohan

text: Lohanin tiedetään seurustelleen teinitähti Aaron Carterin, näyttelijä Wilmer Valderraman ja DJ Samantha Ronsonin kanssa. Huhtikuussa 2016 Lohan kihlautui venäläisen liikemiehen Egor Tarabasovin kanssa noin puolen vuoden seurustelun jälkeen. Lohan purki kihlauksen jo saman vuoden kesällä Tarabasovin väkivaltaisen käytöksen takia.


title: Kielimanifesti

text: Kielimanifesti eli Keisarillisen Majesteetin Armollinen Julistuskirja venäjänkielen käytäntöön ottamisesta asiain käsittelyssä eräissä Suomen Suuriruhtinaanmaan hallintovirastoissa (AsK 22/1900) oli vuonna 1900 Suomen kenraalikuvernöörin Nikolai Bobrikovin aloitteesta annettu säädös. Sen mukaan suomen ja ruotsin kieli tuli korvata hallinnossa ja oikeuslaitoksessa venäjällä kymmenen vuoden kuluessa. Manifestin seurauksena kuvernöörit alkoivat käyttää venäjää vuonna 1901 ja senaatti piti ensimmäisen venäjänkielisen istuntonsa vuonna 1903. Manifestin toimeenpano päättyi vuoden 1905 suurlakkoon.


title: Muuttokirja

text: Muuttokirja oli seurakunnan papin kirjoittama todistus haltijan luku- ja kristinopintaidoista. Sitä nimensä mukaisesti tarvittiin muutettaessa seurakunnasta toiseen. Esimerkiksi kristillisen avioliiton solmiminen ei ollut mahdollista ilman jonkinlaista käsitystä katekismuksesta, ja tämä käsitys sekä mahdolliset muut seikat olivat kirjattuina kyseiseen todistukseen. Muuttokirjasta eli -setelistä tunnetaan jo ainakin 1740-luvulta painettu lomake, joka antoi haltijastaan muun muassa seuraavanlaisia tietoja: nimi, syntymäaika ja -paikka, kotipaikka, lukutaito, katekismuksen tunteminen (uskontunnustus, isä meidän -rukous, kymmenen käskyä) sekä kiinnostavia huomioita muuttokirjan kantajan elämäntavoista ja avioliittokelpoisuudesta. Se oli siis pitkälti ote lähtöseurakunnan rippikirjasta, ja muuttokirjasta tuloseurakunnan pappi saattoi merkitä muuttomiehen uuden kotiseurakuntansa kirjoihin. Muuttokirjalle läheistä sukua on lukuseteli, joka oli todistus osallistumisesta lukukinkereihin. Myös lukuseteli sisälsi vastaavanlaisia huomioita kantajansa vaelluksen nuhteettomuudesta.


title: Muuttokirja

text: Muuttokirjalla oli kuitenkin huomattavia oikeudellisia tehtäviä. Sitä voitiin käyttää käräjillä mm. mainetodistuksena. Niinpä sitä voidaan pitää nykyisen virkatodistuksen ja henkilöllisyystodistuksen edelläkävijänä.


title: Muuttokirja

text: Muuttokirjoja ei pidä sekoittaa muuttaneiden luetteloihin, jotka kuuluvat seurakunnan historiakirjoihin. Muuttaneiden luettelot sisältävät vuosittain lyhyen yhteenvedon saapuneiden muuttokirjojen antamista tiedoista sekä poismuuttaneista seurakuntalaisista.


title: Ostrakon

text: Ostrakon (, ”sirpale”) tarkoittaa antiikin aikaista, kirjoitusmateriaalina käytettyä saviruukun kappaletta. Harvemmin kyse voi myös olla kalkkikiven palasesta.


title: Ostrakon

text: Antiikin aikana oli tapana uusiokäyttää rikkoutuneiden saviruukkujen kappaleita kirjoitusmateriaalina, sillä ne olivat ilmaisia ja huomattavasti helpommin saatavilla kuin antiikin ajan toinen yleinen kirjoitusmateriaali papyrus. Teksti voitiin joko raaputtaa ruukunsirpaleen pintaan tai kirjoittaa siihen musteella. Ostrakoneja käytettiin erityisesti lyhyiden, vähemmän tärkeiksi katsottujen tekstien kuten kuittien, yksityiskirjeiden, muistiinpanojen tai kouluharjoitusten kirjoittamiseen. On kuitenkin säilynyt jonkin verran myös sellaisia ostrakoneja, joihin on kirjoitettu kaunokirjallisuutta tai piirretty kuvia. Ateenassa ostrakoneja käytettiin myös erityisessä äänestyksessä, ostrakismoksessa, jossa saatettiin tuomita valtion vihollisina pidettyjä henkilöitä maanpakoon.


title: Ostrakon

text: Erityisen paljon ostrakoneja on löytynyt Egyptistä. Nämä tekstit ovat olleet papyrusten ohella tutkijoille arvokkaita alkuperäislähteitä moniin kysymyksiin kuten antiikin talous-, sosiaali- tai kielihistoriaan. Ostrakon-tekstien tutkimus lasketaan yleensä papyrologian piiriin.


title: Suomen asutuksen yleisluettelo

text: Suomen asutuksen yleisluettelo (SAY) on sukututkijanakin kunnostautuneen kirjailija Jalmari Finnen (1874–1938) aloitteesta tuotettu historiallinen aineskokoelma, jonka tarkoituksena oli kerätä tiedot koko Suomen maaseudun asutuskehityksestä pitäjä pitäjältä ja talo talolta 1539–1809 kruunun säilyneen tilimateriaalin (maakirjat, kymmenysluettelot, henkikirjat) avulla. Luettelo tuotettiin kirjoittamalla alkuperäislähteistä tietoja puhtaaksi riveittäin ja sarakkeittain, eri lähdesarjojen tiedot eri väreillä useilta vuosilta samalle aukeamalle ja yhdistämällä näin saadut luettelot kylittäin ja pitäjittäin.


title: Suomen asutuksen yleisluettelo

text: SAY on käyttökelpoinen apuväline tutkijalle, mutta se ei korvaa sen pohjana olleista primaarilähteistä suoritettua tutkimustyötä, ja luetteloon sisältyy myös virheitä. Projekti ei koskaan valmistunut, mutta palvelee keskeneräisenäkin historiantutkimuksen eri aloja. Parhaiten valmistui Finnelle erityisen läheinen Häme; itäsuomalaisista pitäjistä ainoastaan Juva ennätti projektiin mukaan.


title: Suomen asutuksen yleisluettelo

text: SAY on ollut käytettävissä alkuperäisenä Kansallisarkistossa Helsingissä, ja se on myös mikrokuvattu ja siten kaukolainattavissa. Suomen sukututkimusseura on julkaissut Internetissä luettelosta oppaan ja Kansallisarkisto painetun oppaan, joka on julkaistu myös internetissä osana Kansallisarkiston digitaaliarkistoa. Myös itse SAY on Arkistolaitoksen digitointiprojektin myötä vähitellen tulossa osaksi Kansallisarkiston digitaaliarkistoa värillisinä kuvatiedostoina, jotka palvelevat tutkijaa mustavalkoisia mikrofilmejä paremmin.


title: Tokugawa Ieyasu

text: Tokugawa Ieyasu (, , 1543–1616) oli Japanin shōgun vuosina 1603–1605, mutta käytännössä hänen valtakautensa jatkui kuolemaan 1616 asti. Hän perusti Tokugawa-shōgunaatin, joka hallitsi Japania vuoden 1868 Meiji-restauraatioon asti. Ieyasu vaihtoi elämänsä aikana nimeään useaan otteeseen, ja hänet tunnettiin myös nimillä "Matsudaira Takechiyo", "Matsudaira Jirōsaburō Motonobu", "Matsudaira Kurandonosuke Motoyasu" sekä "Tōshō Daigongen".


title: Tokugawa Ieyasu

text: Ieyasu eli sotaisan nuoruuden ja keski-iän. Hän nousi shōguniksi vasta 60-vuotiaana elettyään pidempään kuin yksikään kilpailijoistaan. Vuonna 1561 Tokugawa Ieyasu ja Oda Nobunaga muodostivat liiton klaaniensa vanhoista vihamielisyyksistä huolimatta. Nobunagan kuoltua Ieyasu siirtyi Toyotomi Hideyoshin alaisuuteen, ja palveli tätä Hideyoshin kuolemaan saakka.


title: Tokugawa Ieyasu

text: Tokugawa Ieyasu käytti viimeiset vuotensa Tokugawan shōgunaatin luomiseen. Tokugawasta tuli Japanin kolmas shōgun-klaani aiempien Minamoton ja Ashikagan klaanien jälkeen. Tokugawa-klaani hallitsi Japania seuraavien 250 vuoden ajan. Ieyasu luopui vallasta muodollisesti poikansa hyväksi 1605, mutta käytännössä hän hallitsi Japania elämänsä loppuun asti. Jätettyään viralliset shōgunin tehtävät Ieyasu vetäytyi Sunpun kaupunkiin, ja valvoi maineikkaan Edo-linnoituksen rakennustöitä.


title: Tokugawa Ieyasu

text: Tokugawa Ieyasu syntyi Mikawassa 31. tammikuuta 1543, Tenbunin yhdentenätoista vuotena. Hänen syntymänimensä oli "Matsudaira Takechiyo" () Ieyasun isä oli Mikawaa hallinneen Matsudaira-klaanin daimio Matsudaira Hirotada ja äiti Kariyaa hallinneen Mizuno Tadamasan tytär. Nämä olivat vasta 17- ja 15-vuotiaita Ieyasun syntyessä, ja kaksi vuotta myöhemmin Ieyasun äiti lähetettiin takaisin perheensä luokse. Molemmat menivät myöhemmin tahollaan uusiin naimisiin ja saivat lisää lapsia. Matsudaira-klaani hajosi vuonna 1550, kun osa klaanista halusi tukea Imagawa-klaania ja osa Odaa. Tämän seurauksena Ieyasun elämän varhaiset vuodet kuluivat jatkuvassa vaarassa Odan ja Imagawan käydessä keskinäistä sotaa. Toisin kuin isänsä ja suurin osa sukuhaarastaan, Hirotada kannatti Imagawa-klaania.


title: Tokugawa Ieyasu

text: Kun Oda-klaani hyökkäsi Mikawaan, Hirotada pyysi apua Imagawan johtajalta, Imagawa Yoshimotolta, joka suostui auttamaan, mutta vaati Hirotadaa lähettämään 6-vuotiaan Ieyasun hänelle panttivangiksi. Hirotada suostui ehtoihin, mutta Oda-klaanin johtaja Oda Nobuhide kuuli sopimuksesta ja kaappasi kohti Imagawa-klaania matkanneen Ieyasun. Nobuhide uhkasi teloittaa Ieyasun, mikäli hänen isänsä ei suostuisi katkaisemaan kaikkia siteitään Imagawa-klaaniin. Hirotada kuitenkin kieltäytyi todeten lapsensa uhraamisen vahvistavan entisestään Imagawan luottamusta häneen. Hirotadan vastausta kunnioittanut Nobuhide päätti olla vahingoittamatta nuorta Ieyasua ja lähetti tämän kolmeksi vuodeksi Banshōjin temppeliin Nagoyaan.


title: Tokugawa Ieyasu

text: Vuonna 1549 Hirotoda kuoli luultavasti luonnollisista syistä. Samoihin aikoihin myös Oda Nobuhide menehtyi epidemian aikana. Imagawa-klaani reagoi kuolemaan välittömästi ja piiritti Odan uuden johtajan Oda Nobuhiron linnan Anjōssa. Imagawa lähetti viestin linnassa olleelle Oda Nobunagalle ja lupasi luopua piirityksestä, mikäli tämä luovuttaisi heille Ieyasun. Nobunaga suostui tähän, ja nuori Ieyasu siirtyi Imagawa-klaanin palvelukseen. Ieyasu lähetettiin ensin käymään lyhyesti Okazakissa suorittamaan isänsä muistotilaisuuden ja tapaamaan klaaninsa päättäjiä. Tämän jälkeen hänet siirrettiin Imagawan pääkaupunki Sunpuun.


title: Tokugawa Ieyasu

text: Vuonna 1556 Ieyasu täytti viisitoista vuotta ja sai aikuistumisriitissä nimekseen "Matsudaira Jirōsaburō Motonobu" (). Vuotta myöhemmin hän meni naimisiin ensimmäisen vaimonsa kanssa ja vaihtoi nimekseen "Matsudaira Kurandonosuke Motoyasu" (). He saivat muutamaa vuotta myöhemmin lapsen, Matsudaira Nobuyasun, joka lähetettiin yhdessä äitinsä kanssa panttivangeiksi Imagawan pääkaupunki Sunpuun. Ieyasun sallittiin palata hetkeksi Mikawaan, missä hän sai tietää Imagawan yrittäneen heikentää Matsudaira-klaania velvoittamalla tätä taistelemaan Odaa vastaan puolestaan.


title: Tokugawa Ieyasu

text: Ieyasu komennettiin ensimmäiseen taisteluunsa Teraben linnaa vastaan vuonna 1558. Hänen oli määrä kukistaa linnaa hallinnut Suzuki Shigeteru, joka oli loikannut Odan puolelle. Ieyasu osoittautui päteväksi komentajaksi, ja voitokkaan taistelun jälkeen hän poltti linnan. Tämän seurauksena Nobunaga lähetti hänen peräänsä joukkojaan, mutta Ieyasu onnistui ajamaan nämä kimpustaan. Ieyasu osoitti kykynsä jälleen seuraavana vuotena, kun hän muonitti Odakan linnoitusta ja harhautti sitä piirittäneet joukot valehyökkäyksellä toiseen linnoitukseen. Vuonna 1560 Nobunaga oli viimein saanut Oda-klaanin hallintaansa. Tällöin Yoshimoto johti suuren Imagawan armeijan vastustajansa alueelle tarkoituksenaan kukistaa tämä lopullisesti. Ieyasun osuus suunnitelmasta oli kukistaa Marunen linnoitus, mistä hän suoriutuikin voitokkaasti. Tämän takia Ieyasu ei ollut läsnä Okehazaman taistelussa, jossa Nobunaga surmasi Yoshimoton yllätyshyökkäyksellä.


title: Tokugawa Ieyasu

text: Ieyasu keskusteli neuvonantajiensa kanssa vaihtoehdoistaan ja päätti liittoutua Oda-klaanin kanssa. Yoshimoton kuoltua Imagawa-klaanin johtoon oli noussut Imagawa Ujizane, jolla oli kuitenkin yhä panttivankeina Yoshimoton ajalta Ieyasun vaimo ja poika. Tästä syystä Ieyasu joutui salaamaan liittoumansa Imagawalta. Vuonna 1562 Ieyasu hyökkäsi Kaminogōn linnaa vastaan, tappoi sitä hallinneen Udono Nagaterun ja vangitsi tämän kaksi lasta. Hän tarjosi vankejaan Ujizanelle vaihdossa omasta vaimosta ja lapsestaan, ja tämä suostui vaihtoon. Ujizane kuitenkin katui myöhemmin päätöstään ja teloitti yhä panttivankina olleen Ieyasun appi-isän sekä 12 muuta naista ja lasta.


title: Tokugawa Ieyasu

text: Vuosina 1563–1564 Ieyasu joutui taistelemaan Ikkō-ikki-liikkeen sotaisia buddhalaismunkkeja vastaan. Azukizakan taistelussa hän lähes menehtyi saatuaan rintakehäänsä osuman luodista, joka ei kuitenkaan lävistänyt Ieyasun rintapanssaria. Jōdo-suuntauksen munkkien avustuksella Ieyasu tukahdutti kapinan ja kukisti häntä vastustaneet temppelit. Samalla Ieyasu laajensi valtapiiriään ja sai viimein haltuunsa koko Mikawan provinssin. Sitten hän päätti pidättyä taistelemasta toisia daimoita vastaan ja kehittää provinssinsa hallintoa. Vuonna 1565 hän nimitti kolme bugyōta, joiden oli määrä huolehtia provinssin sisäisistä asioista. Nämä olivat Kōriki Kiyonaga, Honda Shigetsugu ja Amano Yasukage.


title: Tokugawa Ieyasu

text:
Lyhyt rauhallinen kausi päättyi, kun Takeda-klaania johtanut Takeda Shingen ehdotti Ieyasulle yhteistä hyökkäystä Imagawaa vastaan. Hyökkäys ajoi Ujizanen perääntymään Kakegawaan, ja Ieyasu lähti piirittämään hänen linnaansa. Shingen poltti Imagawan pääkaupunki Sunpun, mikä sai Imagawan liittolaisen Hōjō-klaanin liittymään taisteluun. Shingen oli pakotettu perääntymään. Samalla Ieyasu suostutteli Ujizanen luovuttamaan hänelle linnoituksensa ja lupasi vastapalveluksena auttaa Hōjōta taistelussa Takedaa vastaan. Hän myös lupasi palauttaa Surugan tälle myöhemmin, mihin Ujizane suostui, ja luovutti provinssinsa Ieyasulle. Samana vuonna Ieyasu sai keisarilta luvan ottaa sukunimekseen Tokugawa, minkä myötä hänet julistettiin Minamoto-klaanin jälkeläiseksi.
Vuonna 1570 Ieyasu päätti siirtää pääkaupunkinsa Hamamatsuun ja jätti Okazakin poikansa Nobuyasun hallintaan. Tuolloin Ieyasu myös osallistui noin 5 000 sotilaalla Anegawan taisteluun, jossa hän taisteli yhdessä Nobunagan kanssa Azain ja Asakuran klaaneja vastaan. Taistelu päättyi Nobunagan ja Ieyasun voittoon, mutta vastustavat klaanit eivät kukistuneet vielä lopullisesti. Lokakuussa 1572 Shingen kokosi joukkonsa ja lähti marssimaan kohti Mikawaa. Mukanaan hänellä oli 20 000 omaa sotilasta sekä vahvistuksia Hōjōlta, jonka johtoon noussut Hōjō Ujimasa oli liittoutunut Takedan kanssa. Ieyasu sai apua Nobunagalta, joka kuitenkin kehotti useaan otteeseen pienempää armeijaa komentanutta Ieyasua perääntymään. Ieyasu ei suostunut tähän, ja joukot kohtasivat Mikatagaharan taistelussa lähellä Hamamatsun kaupunkia. Taistelu päättyi Shingenin voittoon, ja huomattavasti joukkoja menettänyt Ieyasu perääntyi linnaansa. Shingen ei kuitenkaan onnistunut hyödyntämään voittoaan vaan joutui palaamaan pääkaupunkiinsa, sillä hän pelkäsi Nobunagan hyökkäävän selustaansa.


title: Tokugawa Ieyasu

text: Ieyasun ja Nobunagan onneksi Shingen menehtyi piiritystilanteessa tammikuussa 1573, ja häntä klaanin johtoon seurasi vähemmän kyvykäs Takeda Katsuyori. Vuonna 1575 Katsuyori piiritti Nagashinon linnan, mutta ei saanut vallattua tätä useista yrityksistä huolimatta. Samalla Ieyasu oli pyytänyt Nobunagalta apua, ja tämä saapui henkilökohtaisesti yhdessä Ieyasun kanssa taistelupaikalle. Taistelussa Nobunagan ja Ieyasun 38 000 sotilaan armeija tuhosi Katsuyorin 15 000 sotilaan joukot, joista vain 3 000 pääsi pakenemaan Katsuyori mukanaan. Vuonna 1579 Ieyasun vaimoa ja vanhinta poikaa Matsudaira Nobuyasua syytettiin salaliitosta Nobunagaa vastaan yhdessä Takeda Katsuyorin kanssa. Nobunagan tytär Tokuhime oli naimisissa Nobuyasun kanssa ja paljasti isälleen anoppinsa aikeet. Nobunaga vaati Ieyasua rankaisemaan perhettään, ja tämä määräsi vaimonsa teloitettavaksi ja Nobuyasun tekemään seppukun. Sota Takedaa vastaan päättyi lopulta vuonna 1582, kun Odan, Tokugawan ja Hōjōn liittouma valloitti Kain provinssin. Useat Katsuyorin alaiset hylkäsivät Takedan ja siirtyivät tämän vastustajien puolelle. Lopulta Katsuyori sekä tämän vanhin poika Takeda Nobukatsu jäivät kiinni Temmokuzanin taistelussa, ja heidät pakotettiin tekemään seppuku.


title: Tokugawa Ieyasu

text: Vuonna 1582 Ieyasu sai kuulla, että Akechi Mitsuhide oli pettänyt Nobunagan, joka oli pakotettu tekemään seppukun. Ieyasu oli tuolloin kaukana omalta alueeltaan ja alkoi kiirehtiä takaisin Mikawaan vältellen Mitsuhiden joukkoja. Viikko Mikawaan saapumisen jälkeen Ieyasun armeija lähti marssimaan kohti Mitsuhidea kostaakseen tälle Nobunagan kuoleman. He olivat kuitenkin myöhässä, ja saivat tietää Hideyoshin jo kukistaneen Mitsuhiden Yamazakin taistelussa. Nobunagan kuoleman myötä tämän hallinnoimat provinssit vapautuivat kilpailulle. Kain provinssia komentanut Kawajiri Hidetake tappoi yhden Ieyasun avustajista, minkä myötä Ieyasu hyökkäsi välittömästi provinssiin ja otti sen hallintaansa. Hōjō Ujimasa vastusti tätä lähettämällä paljon suuremman armeijansa provinssiin, mutta Ieyasu ja Ujimasa pääsivät yhteisymmärrykseen ennen yhtäkään taistelua. Ieyasu sai tämän myötä haltuunsa Kain ja Shinanon provinssit, kun taas Hōjō otti itselleen Kazusan provinssin.


title: Tokugawa Ieyasu

text: Vuonna 1584 Ieyasu päätti kannattaa Nobunagan vanhinta poikaa, Oda Nobukatsua, taistelussa Hideyoshia vastaan, minkä syyksi hän ilmoitti uskollisuutensa Nobunagan muistoa kohtaan. Taistelut alkoivat Owarin ja Isen provinsseista, joissa Nobukatsu sai haltuunsa muutamia linnoituksia. Hideyoshi vastasi lähettämällä armeijansa Owariin, mutta selvää lopputulosta ei saatu kuukausien taisteluiden jälkeenkään. Hideyoshi päätti lopettaa taistelut neuvotteluilla ja teki rauhan Nobukatsun kanssa. Hideyoshi kehotti Nobukatsua tarjoamaan myös Ieyasulle rauhaa. Koska Ieyasu oli taistellut alun perin Nobukatsun pyynnöstä, ei hänellä ollut syytä kieltäytyä. Rauhan myötä Hideyoshi adoptoi Ieyasun toisen pojan Ogimarun.


title: Tokugawa Ieyasu

text:
Hideyoshin nousun myötä Ieyasun rivit alkoivat hajota. Ieyasua pienestä asti palvellut Ishikawa Kazumasa päätti jättää paikkansa Okazakin linnassa ja siirtyi Hideyoshin palvelukseen Osakaan. Lisäksi muun muassa Ogasawara Sadayoshi ja Mizuno Tadashige jättivät Ieyasun, sillä he uskoivat tämän aseman horjuneen. Hideyoshin ja Tokugawan välit pysyivät samanlaisina parin vuoden ajan, eikä Ieyasu suostunut virallisesti tunnustamaan Hideyoshia Nobukatsun kehotuksista huolimatta. Lopulta Hideyoshi kuitenkin alkoi suostutella tätä puolelleen, ja ehdotti Ieyasulle avioliittoa siskopuolensa Asahi-himen kanssa. Ieyasu suostui, mutta vaati Hideyoshia puolestaan suostumaan kolmeen ehtoon. Näiden mukaan Ieyasun pojan Naganarun tuli olla isänsä seuraaja, tätä ei otettaisi Hideyoshin panttivangiksi ja tämän tuli periä kaikki Ieyasun neljä provinssia. Ieyasu ja Hideyoshi eivät kuitenkaan tavanneet toisiaan häissä, eikä heidän suhteensa muuttunut näkyvästi.
Vuonna 1586 Hideyoshi kutsui Ieyasun Osakaan vierailulle ja lähetti samalla oman äitinsä vierailulle Okazakiin, eli käytännössä toimimaan Ieyasun panttivankina Osakan vierailun ajaksi. Ieyasu päätti viimein lopettaa Hideyoshin vastustamisen ja saapui tunnustamaan liittoa Hideyoshin kanssa. Hideyoshi vastasi Ieyasun eleeseen lukuisin lahjoin ja saattoi tämän kädestä pitäen linnaansa ennen muita vieraitaan.


title: Tokugawa Ieyasu

text: Vuonna 1590 Hideyoshi aloitti sodan yhä itsenäistä Hōjō Ujimasaa vastaan. Hideyoshi oli useaan otteeseen pyytänyt tätä taipumaan alaisuuteensa, mutta Ujimasa ei ollut suostunut. Koska Ieyasu oli lähimpänä Hōjōa, hänen taakkansa sodassa oli myös sotilaallisesti hyvin suuri. Ieyasu marssi Tōkaidōta pitkin Hōjōn pääkaupunki Odawaraan ja valtasi matkalla olleet linnoitukset. Odawarassa hän kohtasi piiritysjoukot, ja kuuden kuukauden piirityksen jälkeen Hōjō antautui. Ujimasa joutui tekemään seppukun yhdessä veljensä Ujiterun ja kahden vanhemman neuvonantajansa kanssa. Piirityksen aikana Hideyoshi tarjosi Ieyasulle kahdeksaa Kantōn provinssia, mikäli tämä luopuisi viidestä jo hallitsemastaan provinssista. Ieyasu suostui ja otti haltuunsa Hōjōlle kuuluneet alueet. Hän valitsi yllättäen uudeksi pääkaupungikseen pienen Edon sen sijaan, että olisi muuttanut Odawaraan tai Kamakuraan.


title: Tokugawa Ieyasu

text: Vuonna 1592 Hideyoshi hyökkäsi Koreaan tarkoituksenaan vallata sekä Korea että Kiina. Ieyasu ei syrjäisen sijaintinsa takia osallistunut sotilaallisesti kampanjaan, mutta otti osaa sotaneuvostoon sekä toimi Itä-Japanin daimioiden komentajana. Korean sota vahvisti Ieyasun asemaa entisestään, sillä hän ei useista muista daimioista poiketen menettänyt lainkaan joukkoja eikä resursseja. Toukokuussa 1598 heikentynyt ja pian menehtyvä Hideyoshi nimitti viiden vanhimman neuvoston, jonka oli määrä toimia sijaishallitsijana, kunnes Hideyoshin seuraaja Toyotomi Hideyori olisi tarpeeksi vanha nousemaan valtaan. Neuvostoon hän valitsi Maeda Toshiien, Mōri Terumoton, Ukita Hideien, Uesugi Kagekatsun ja Ieyasun. Neuvoston tuli toimia yhteistyössä viiden aikaisemmin nimetyn bugyōn kanssa.


title: Tokugawa Ieyasu

text: Hideyoshi menehtyi sairauteensa 18. syyskuuta 1598, ja valta siirtyi vanhimpien neuvostolle. Pian Ieyasu päätti solmia useita poliittisia avioliittoja pojilleen ja tyttärilleen, mikä oli ollut kiellettyä Hideyoshin aikana. Tämä sai osan daimioista vihastumaan, ja erityisesti bugyō Ishida Mitsunari vastusti tekoa ja valitti tästä neuvoston vanhimmalle jäsenelle, Toshiielle. Ieyasun onneksi Toshiie kuitenkin menehtyi seuraavana vuonna, ja suuri osa Maedan alaisista liittoutui Ieyasun kanssa. Ieyasun vastustus keskittyi lähinnä Ishida Mitsunariin, joka jopa yritti murhauttaa Ieyasun. Myös Mitsunari sai kokea osansa vastustajiensa vihasta, sillä Ishidan vieraillessa Maedan kuolinpedillä Osakassa linnassa olleet Ieyasun liittolaiset suunnittelivat Mitsunarin murhaamista. Mitsunari kuitenkin pakeni ja päätyi saamaan suojelua itse Ieyasulta.


title: Tokugawa Ieyasu

text: Tässä vaiheessa lähes jokainen Japanin daimio oli valinnut puolensa joko Mitsunarin tai Ieyasun joukoissa. Ieyasun liittouma koostui lähinnä Itä-Japanin provinssien daimioista, joihin kuuluivat muun muassa Date-, Mogami-, Satake- ja Maeda-klaani. Mitsunari puolestaan liittoutui muun muassa Ukita Hideien, Mori Terumoton, Uesugi Kagekatsun sekä useiden Itä-Japanin daimioiden kanssa. Daimioiden välit kiristyivät entisestään, kun Ieyasu sai tietää Uesugi Kagekatsun rakentaneen uutta linnaa Kazashigaharaan. Ieyasu pyysi tätä saapumaan luokseen selvittämään aikeitaan, mutta Kagekatsu ei suostunut lähtemään alueeltaan. Lisäksi Ieyasun lähettiläs oli joutua Kagekatsun teloittamaksi.


title: Tokugawa Ieyasu

text: Ieyasu päätti marssia Uesugia vastaan ja lähti Osakasta 18. kesäkuuta 1600. Matkalla Ieyasu sai kuitenkin tietää Mitsunarin aloittaneen sodan häntä vastaan lännessä ja päätti kääntyä tätä vastaan. Uesugin hän jätti liittolaistensa Date Masamunen ja Mogami Yoshiakin hoidettavaksi. Ieyasu marssi liittolaisinaan Tōkaidōta pitkin samalla, kun hänen poikansa Hidetada kulki Nakasendōa pitkin 38 000 sotilaan voimin. Taistelu Sanada Masayukia vastaan kuitenkin hidasti Hidetadan joukkoja, eivätkä ne ehtineet lopulliseen taisteluun. 21. lokakuuta 1600 Mitsunarin ja Ieyasun joukot kohtasivat ratkaisevassa taistelussa Sekigaharassa, jossa kohtasi 160 000 sotilasta ja jota pidetään yhtenä Japanin historian tärkeimmistä. Taistelu päättyi Ieyasun lopulliseen voittoon. Länsi-Japanin liittouma tuhoutui, ja taistelua seuraavina päivinä Mitsunari sekä usea muu liittouman johtaja vangittiin ja tapettiin.


title: Tokugawa Ieyasu

text: Sekigaharan voiton jälkeen Ieyasu jakoi daimioiden läänitykset uudestaan ja palkitsi näin uskollisina pysyneitä vasallejaan. Taistelua edeltäneistä 214 daimiosta 87 oli taistellut Mitsunarin puolella, ja näistä 81 menetti joko henkensä tai läänityksensä. Ieyasu nimitti edesmenneiden daimioiden tilalle hänelle mieluisia henkilöitä, ja läänitysten uudelleenjärjestelyn jälkeen Japanin daimioista noin puolet kuului Tokugawan klaaniin. Hideyorille Ieyasu myönsi Osakan linnan sekä Settsun, Kawachin ja Izumin provinssit, jotka muodostivat yhteensä 650 000 kokun läänin. Hän myös järjesti oman tyttärensä avioitumisen nuoren Hideyorin kanssa.


title: Tokugawa Ieyasu

text: 24. maaliskuuta 1603 keisari Go-Yōzei nimitti Ieyasun virallisesti shōguniksi. Edellinen vastaavan tittelin haltija oli ollut Nobunagan vuonna 1575 syrjäyttämä Ashikaga Yoshiaki. Sen sijaan Nobunaga ja Hideyoshi eivät voineet nousta vastaavaan asemaan, koska eivät kuuluneet Minamoton sukuun. Ieyasu jäi eläkkeelle vuonna 1605, ja shōguniksi nousi Tokugawa Hidetada. Todellisuudessa Ieyasu kuitenkin toimi kuolemaansa saakka todellisena hallitsijana. Ieyasu palasi Sunpuun, mutta samalla valvoi Edon linnan rakentamista. Rakennusurakka kesti useita vuosia, ja kaikkien daimioiden määrättiin osallistumaan sen kustannuksiin. Ieyasu myös valvoi Japanin suhteita Alankomaiden, Englannin ja Espanjan kanssa. Hän salli hollantilaisten käydä vapaasti kauppaa Japanissa ja rakentaa tehtaan Hiradoon. Hän myös pyrki lisäämään kauppaa erityisesti Espanjan siirtomaiden kanssa.


title: Tokugawa Ieyasu

text: Vuonna 1614 Ieyasu ja Hideyori ajautuivat sotaan, mitä seurasi Osakan piiritys. Ieyasu oli jo pitkään pyrkinyt eristämään Hideyorin ja kehottanut tätä käyttämään varojaan kalliisiin rakennushankkeisiin. Lopulta kaksikon välit kiristyivät entisestään, ja Ieyasu lähti marssimaan kohti Osakaa Sunpusta, samalla kun Hidetada johti toista armeijaa Edosta. Hideyori pyysi apua kaikilta daimioilta, mutta nämä eivät suostuneet nousemaan Ieyasua vastaan, ja Hideyori joutui tyytymään 90 000 omaan sotilaaseensa. Samalla daimiot tarjosivat apuaan Ieyasulle, jonka 94 000 sotilaan armeija piiritti Osakan linnan. Piirityksen aikana ei käyty juurikaan taisteluita, mutta sen sijaan Ieyasu määräsi kaupungin pommitettavaksi. Hän yritti saada vastustajansa antautumaan uhkaamalla Hideyarin äitia, Yodo-donoa, ja määräsi tämän oleskelutilat tulitettaviksi. Samalla Ieyasu lähetti kehotuksen rauhaan ja ehdotti joko Yodo-donon antautumista panttivangiksi Edoon tai linnan vallihautojen täyttämistä. Linnan puolustajat päättivät toteuttaa jälkimmäisen, ja Ieyasun joukot täyttivät kaikki linnan vallihaudat sisimmäistä lukuun ottamatta. Ei kuitenkaan kulunut kauan kunnes Ieyasu sai tietää Osakan joukkojen salaa kaivavan vallihautoja esiin ja värväävän lisää joukkoja. Ieyasu vastasi tähän lähettämällä jälleen joukkonsa länteen, mutta tällä kertaa Hidetada toimi armeijan ylimpänä komentajana. Taistelu päättyi Ieyasun voittoon, ja Hideyorin itsemurhaan. Ieyasu myös teloitti Hideyorin kahdeksanvuotiaan pojan, minkä myötä hän poisti Toyotomin uhan lopullisesti.


title: Tokugawa Ieyasu

text: Ieyasu menehtyi vuonna 1616 luultavasti vatsasyöpään. Ennen kuolemaansa hän ehti tavata ystäviään ja antaa alaisilleen viimeiset määräyksensä palvella uutta shōgunia. Ieyasua nimettiin jälkikäteen kuolemanjälkeisellä nimellä "Tōshō Daigongen". Hänet haudattiin Kunōzaniin temppeliin, ja vuoden kuluttua siirrettiin Nikkōhon.


title: Highway 61 Revisited

text: Highway 61 Revisited on Bob Dylanin kuudes albumi, joka julkaistiin 30. elokuuta 1965. Albumilla Dylan muutti musiikillista suuntautumistaan akustisesta folkista sähköiseen folkrockiin, mikä aiheutti joissakin hänen ihalijoissaan ärtymystä. Folkrockin lisäksi albumi sisältää bluesvaikutteita muun muassa kappaleissa ”Tombstone Blues” ja ”Highway 61 Revisited”. Tähän vaikutti varsinkin sessiokitaristina tunnetun Mike Bloomfieldin bluessävytteinen kitaransoitto. Albumi sisältää myös rhythm and blues -sävytteisen kappaleen ”It Takes a Lot to Laugh, It Takes a Train to Cry”.


title: Highway 61 Revisited

text: Albumi sisältää yhden Dylanin tunnetuimmista kappaleista, ”Like a Rolling Stonen”. Kappale julkaistiin singlenä ja se nousi listan sijalle kaksi. "Rolling Stone" -lehti valitsi ”Like a Rolling Stonen” maailman kaikkien aikojen parhaaksi kappaleeksi listallaan The Greatest Songs of All Time. Päätöskappale ”Desolation Row” on myös yksi Dylanin arvostetuimmista sävellyksistä ja sekin löytyy "Rolling Stonesin" parhaiden kappaleiden listalta sijalta 187.


title: Highway 61 Revisited

text:
A-puoli
B-puoli


title: Uwe-Jens Mey

text: Uwe-Jens Mey (s. 13. joulukuuta 1963 Varsova, Puola) on saksalainen pikaluistelija, joka aluksi Itä-Saksaa ja sittemmin Saksaa edustaen oli 1980-luvun lopulla ja 1990-luvun alkupuolella maailman parhaimmistoa sprinttimatkoilla, erityisesti 500 metrillä.


title: Uwe-Jens Mey

text: Mey osallistui olympiakisoihin jo 1984 Sarajevossa, jossa hän oli 500 metrillä kahdeksas ajalla 38,65 s. Calgaryn 1988 olympialaisissa hän melko yllättäen voitti 500 metriä uudella maailmanennätysajalla 36,45 s ja saavutti 1 000 metrillä hopeaa ajalla 1.13,11. Albertvillen 1992 olympialaisissa hän voitti toistamiseen 500 metrillä olympiakultaa, nyt ajalla 37,14 s. Olympialaisten jälkeen hän lopetti uransa.


title: Uwe-Jens Mey

text: Sprinttereiden MM-kilpailuissa Mey sijoittui hopealle vuosina 1988, 1989 ja 1991. Maailmancupin osakilpailuvoittoja hän saavutti 48 ja voitti maailmancupin kokonaiskilpailun kuudesti.


title: Uwe-Jens Mey

text: Molemmat ennätykset olivat silloisia maailmanennätyksiä:


title: Jaroslav Pouzar

text: Jaroslav Pouzar (s. 23. tammikuuta 1952 Čakovec, Tšekkoslovakia) on tšekkiläinen entinen jääkiekkoilija. Pelipaikaltaan Pouzar oli hyökkääjä.


title: Jaroslav Pouzar

text: Pouzar pelasi uransa 12 ensimmäistä kautta Tšekkoslovakian sarjassa Motor České Budějovice -joukkueessa. Edmonton Oilers varasi Pouzarin NHL-liigaan varaustilaisuuden neljännellä kierroksella numerolla 83. Hän aloitti NHL:ssä 1983 ja pelasi Oilersissa kolme kautta, joista kaksi päättyi Stanley Cupin voittoon (1984, 1985). Syksyllä 1985 Pouzar siirtyi Bundesliigan ECD Iserlohniin, jossa pelasi kolme kautta. Keväällä 1987 Pouzar lähti Bundesliigan päättymisen jälkeen Edmontoniin auttamaan Oilersia, mikä toi hänelle kolmannen Stanley Cup -sormuksen. Kaudella 1987–1988 Pouzar siirtyi ECD Iserlohnin konkurssin jälkeen Sportbund Rosenheimiin. Hän pelasi Sportbundissa uransa loppuun saakka lukuun ottamatta kautta 1990–1991, jolloin hän pelasi Augsburger EV:ssä. Pouzar lopetti uransa 1992. Pouzaria on moitittu koko peliuransa ajan turhan itsekkääksi pelaajaksi, jota hän onkin kommentoinut viimeisinä pelivuosinaan leikkisästi; "Syötän aina vain itseäni paremmille pelaajille" -viitaten legendaariseen hyökkäysketjuun Edmontonin ajoilta Kurri - Gretzky.


title: Jaroslav Pouzar

text: Tšekkoslovakian maajoukkueessa Pouzar esiintyi 183 ottelussa. Hän oli mukana kuusissa MM-kisoissa, kaksissa olympialaisissa ja kahdessa Kanada-cupissa. Menestystä Pouzarille kertyi kaksi maailmanmestaruutta (1976, 1977) ja olympiahopea (1976).


title: Jaroslav Pouzar

text: Pouzar sairastui vuonna 2004 leukemiaan.


title: AC Ajaccio

text: AC Ajaccio on ranskalainen jalkapalloseura, joka on perustettu vuonna 1910. Joukkueen koko nimi on "Athletic Club Ajaccien".


title: AC Ajaccio

text: AC Ajaccio on toinen Korsikan kahdesta suuresta joukkueesta SC Bastian ohella. Joukkueiden väliset kohtaamiset ovat perinteisesti todella merkittäviä molempien seurojen kannattajille, eikä väkivaltaisuuksiltakaan ole vältytty vuosien varrella.


title: Paulo Freire

text: Paulo Reglus Neves Freire (1921-1997) on brasilialaissyntyinen kasvatusfilosofi, joka luetaan 1900-luvun vaikutusvaltaisimpien kasvatusteoreetikoiden joukkoon. Hänen ajattelunsa tunnetaan myös kasvatustieteiden lähialueilla kuten sosiologiassa, politiikan tutkimuksessa ja teologiassa. Freirellä on ollut myös laajaa koulutus- ja yhteiskuntapoliittista vaikutusta ympäri maailman.


title: Paulo Freire

text: Freiren tunnetuin teos on "Sorrettujen pedagogiikka", joka on käännetty lukuisille kielille. Siinä Freire esittää teoriansa dialogisesta pedagogiikasta, jossa opitaan samanaikaisesti lukemista ja kirjoittamista ja yhteiskunnallista tiedostamista. Freire korostaa kasvatuksen poliittista merkitystä taisteltaessa yhteiskunnallista sortoa vastaan. Freiren mukaan on sorrettujen tehtävä vapauttaa itsensä sortajien kahleista ja samalla vapauttaa sortajansa.


title: Paulo Freire

text: Freire esittää dialogisen oppimisen vastakohtana tallentavalle oppimiselle. Dialoginen oppiminen perustuu oppijoiden keskinäiseen luottamukseen ja oppijoiden kokemusten tietoiseen pohdintaan. Freire kertoo uransa aikana kokeilleensa useita kommunikaation tapoja, ja hylänneensä niistä useimmat. Yksi lähtökohta on kuitenkin pysynyt: luottamus siihen, että vain toimimalla yhdessä ihmisten kanssa voi saavuttaa jotain heidän kannaltaan autenttista. "Milloinkaan en ole uskonut kulttuurin demokratisoimisen tarkoittaneen kulttuurin vulgarisoimista tai sen pelkkää siirtämistä ihmisille suoraan opettajainhuoneesta."


title: Paulo Freire

text: 1970-luvulla Freireä luettiin ja harrastettiin yhteiskunta- ja kasvatustieteissä. Hänen pääteoksensa "Sorrettujen pedagogiikka" saatiin suomeksi kuitenkin vasta 2005. Kahta vuotta myöhemmin perustettiin Tampereelle pohjoismaiden ensimmäinen Paulo Freire tutkimuskeskus osana maailmanlaajuista Paulo Freire -keskusten verkostoa.


title: Paulo Freire

text: Paulo Freiren vaikutus näkyy yliopistollisissa opinnäytteissä, mm. Lissu Lehtimajan sarjakuvan muotoon laaditussa tutkielmassa "Freiren kyydissä". Sanna Ryynänen on väitöskirjassaan "Nuoria reunoilla. Sosiaalipedagoginen tutkimus rikollisuuden ja väkivallan keskellä elävien nuorten kasvun tukemisesta brasilialaisissa kansalaisjärjestöissä" soveltanut Paulo Freiren kasvatusteoreettista ja metodologista ajattelua . Aino Hannulan vuonna 2000 Helsingin yliopistossa hyväksytty väitöskirja "Tiedostaminen ja muutos Paulo Freiren ajattelussa" on kattavin Freirestä suomeksi tehty tutkimus.


title: Tondin rautatieseisake

text: Tondin rautatieseisake (viroksi "Tondi raudteepeatus") on rautatieseisake, Tallinnassa, Virossa. Se sijaitsee Tallinna–Paldiski-radan varrella 3,7 kilometrin päässä Baltian rautatieasemasta, joka on Tallinnan päärautatieasema ja Tallinna–Paldiski-radan pääteasema.


title: Tondin rautatieseisake

text: Tondin rautatieaseman ohi kulkeva rata valmistui vuonna 1870. Rautatieasema avattiin liikenteelle kuitenkin vasta 1933. Nykyisin asemarakennus on tyhjillään ja pahoin rapistunut.


title: Tondin rautatieseisake

text: Rautatieasema palvelee erityisesti Tallinnan lähiliikenteen matkustajia. Asemalta on vaihtoyhteys raitiotievaunuun.


title: Sorrettujen pedagogiikka

text: Sorrettujen pedagogiikka on brasilialaisen kasvatusfilosofi Paulo Freiren (1921–1997) pääteos. Se on suomennettu vuonna 2005, miltei neljä vuosikymmentä julkaisemisensa jälkeen. Alun perin portugaliksi kirjoitettu teos on käännetty useille kielille. Englanninkielistä versiota oli myyty vuoteen 2005 mennessä liki 800 000 kappaletta.


title: Sorrettujen pedagogiikka

text: Freire kirjoitti "Sorrettujen pedagogiikan" 1960-luvun aikana ja käsikirjoitus valmistui 1968. Poliittisen tilanteen vuoksi Freire ei kuitenkaan löytänyt kirjalleen kustantajaa Brasiliassa. Käsikirjoitus käännettiin kohta valmistumisensa jälkeen englanniksi ja New Yorkissa toimiva Continuum-kustantamo julkaisi sen ensimmäisen kerran vuonna 1970. Pian se käännettiin myös ruotsiksi ja muutamille muille kielille. Portugalinkielinen laitos ilmestyi vuonna 1974. Suomeksi Sorrettujen pedagogiikka saatiin 2005 Vastapainon kustantamana, Joel Kuortin kääntämänä ja Tuukka Tomperin toimittamana.


title: Sorrettujen pedagogiikka

text: "Sorrettujen pedagogiikka" on vaikuttanut erikielisinä painoksina kaikkiin kriittisiin kasvatusteorioihin ja -perinteisiin maailmassa, muun muassa kriittisen pedagogiikan amerikkalaisiin ja saksalaisiin versioihin. Kirjan englanninkielisestä painoksesta julkaistiin 30. juhlapainos vuonna 2000. Kustantajan esipuheessa teosta kerrotaan jo tuolloin myydyn yli 750 000 kappaletta. Amazon.com nettikirjakaupan suosituimmat listalla kirja on sijaluvulla 992 (6.8.2010). "Sorrettujen pedagogiikan" neljä ensimmäistä lukua olivat jonkin aikaa luettavissa vapaasti verkossa, mutta Freiren oikeudenomistajat vaativat ne poistettaviksi, .


title: Hiroyasu Shimizu

text: Hiroyasu Shimizu (清水宏保, s. 27. helmikuuta 1974 Obihiro) on japanilainen pikaluistelija, joka on erikoistunut 500 metrin matkalle.


title: Hiroyasu Shimizu

text: Vuonna 1996 Shimizu luisteli paraatimatkallaan uuden maailmanennätyksen 35,39, joka oli viimeinen maailmanennätys ennen klaps-luistinten aikakautta. 1998 Naganon olympialaisissa hän voitti 500 metrin kilpailun ja sijoittui pronssille tuhannella metrillä. Myöhemmin hän luisteli ensimmäisenä ihmisenä alle 35 sekunnin aikaan 34,82. 2002 Salt Lake Cityn talviolympialaisissa hän luisteli 500 metrillä hopealle.


title: Hiroyasu Shimizu

text: Matkakohtaisissa MM-kisoissa Shimizu on voittanut 500 metrin mestaruuden viidesti (1996, 1998, 1999, 2000 ja 2001), sijoittunut hopealle kolmesti (1997, 2003 ja 2005) ja kahdesti pronssille. Lisäksi hänellä on 1 000 metrin hopeamitali vuodelta 1999.


title: Hiroyasu Shimizu

text: Shimizulla ei ole yleensä tuhannella metrillä vauhti riittänyt aivan loppuun saakka, ja tämän johdosta hän ei koskaan ole voittanut sprinttimaailmanmestaruutta. Hänellä on kuitenkin kisoista kolme hopeaa (1995, 1996 ja 2001) ja kolme pronssia (1993, 1999 ja 2000).


title: Vanhat käsialat

text: Vanhoilla käsialoilla tarkoitetaan historiantutkimuksessa ja sen aputieteissä yleisesti niitä kirjainmuotoja, joita tavataan asiakirjoissa ennen nykyisenkaltaisen kaunokirjoituksen yleistymistä 1800-luvulla. Erityisesti käsitteellä viitataan saksalaiseen ns. uusgoottilaiseen käsialaan, joka esiintyy hallitsevana suomalaisissa asiakirjoissa 1500-luvulta 1800-luvun alkuun saakka.


title: Vanhat käsialat

text: Vanhojen käsialojen tyyppipiirteitä ovat muun muassa runsaat kontraktiot ja suspensiot sekä runsaat vakiintuneet lyhenteet. Vaikka uusgoottilainen käsiala poikkeaa huomattavasti suomalaisesta kansakoulukirjoituksesta, eivät ne ole itsessään kovin monimutkaisia oppia. Useimmiten vaikeutena ovat pikemminkin tulkittavan asiakirjan kunto, vanha kielimuoto ja kirjurin persoonallinen ote. Kieli näissä asiakirjoissa on pääosin ruotsia. Latina vastoin yleistä käsitystä (eräitä lyhenteitä lukuun ottamatta) on sukututkijan käyttämissä lähderyhmissä erittäin harvinainen kieli (ellei oteta huomioon keskiajan lähteitä, joista suurimmasta osasta on käytettävissä translitteraatiot), ja uudella ajalla latinaa (jopa yksittäiset sanat tai lainasanat) on kirjoitettu omalla kirjaimistollaan, joka muistuttaa huomattavasti nykyistä kirjoitustamme. Vanhojen käsialojen sujuvahko lukutaito on kuitenkin sukututkimuksen perusedellytys ja tärkein väline. Vanhojen käsialojen opiskeluun on tarjolla suomeksi useita oppikirjoja.


title: Kaula

text: Kaula on useilla selkärankaisilla oleva pään ja vartalon yhdistävä ruumiinosa, joka on oleellinen ravinnon ja ilman kulkureitti ruumiiseen. Lisäksi kaulan kautta kulkee merkittäviä verisuonia sekä aivot ja muun ruumiin yhdistäviä hermoja.


title: Kaula

text: Miehillä on paksumpi kaula kuin naisilla. Miehen kaulan ympärysmitta on keskimäärin 40,5 senttimetriä ja naisen 34,2 senttimetriä.


title: Kaula

text: Kaulan kohdalla olevaa selkärangan osaa kutsutaan kaularangaksi. Se muodostuu seitsemästä kaulanikamasta, joiden välissä ovat rustomaiset välilevyt. Nikamien osat ovat nikaman solmu ja siitä taaksepäin lähtevä nikaman kaari, josta lähtee useita haarakkeita. Kaulanikamista ensimmäisessä eli ylinnä olevassa atlaksessa ei ole lainkaan nikaman solmua. Toisen kaulanikaman eli aksiksen "hammas" työntyy atlaksen kaaren läpi. Nämä nikamat ovat erikoistuneet pään liikkeisiin. Nyökkääminen tapahtuu takaraivoluun ja atlaksen välissä, kiertoliike atlaksen ja aksiksen välissä.


title: Kaula

text: Leuan alla keskellä on kieliluu. Heti sen alla on näkyvä kohouma, joka on kilpirusto. Sitä kutsutaan aataminomenaksi ja se on miehillä näkyvämpi kuin naisilla. Alempana olevan rengasruston ja rintalastan yläpuolisen kuopan välissä ovat henkitorvi ja kilpirauhasen kannas.


title: Kaula

text: Kaulan sivuilla näkyvin on rintalasta-kartiolisäkelihas, joka taivuttaa ja pyörittää päätä. Tämä lihas myös erottaa rintalastan yläpuoliset kolmionmuotoiset kuopat toisistaan. Leuanalusrauhanen sijaitsee heti leukaperän pohjukan alla. Kaulavaltimon linja kulkee rintalastan ja solisluun nivelmästä leukaperien taitekohtaan.


title: AJ Auxerre

text: AJ Auxerre (usein lyhennettynä muodossa AJA) on ranskalainen jalkapalloseura, joka on perustettu vuonna 1905. Seuran koko nimi on "Association Jeunesse Auxerroise". Joukkue on vahvasti henkilöitynyt entiseen valmentajaansa Guy Roux'hun, joka valmensi joukkuetta 44 vuotta nostaen sen alasarjoista Ligue 1:een ja aina mestaruuteen asti kaudella 1995–1996. Guy Roux jätti tehtävänsä kesällä 2005.


title: AJ Auxerre

text: AJ Auxerre on poikkeuksellisen menestynyt siihen nähden, että joukkueen kotikaupungissa Auxerressa on vain hieman alle 40 000 asukasta. Se on myös yksi harvoista ranskalaisista suurseuroista, jotka omistavat oman kotistadioninsa. Stadion nimeltä Stade de l’Abbé-Deschamps on nimetty seuran perustajan, apotti Deschampsin mukaan.


title: AJ Auxerre

text: Kaudella 2011–2012 Auxerre jäi liigan viimeiseksi ja putosi 31 vuoden pääsarjataipaleen jälkeen Ligue 2:een.


title: Footwork Arrows

text: Footwork oli Formula 1 -sarjassa kilpaillut japanilainen talli. Talli tunnettiin aiemmin nimellä Arrows, mutta se vaihtoi nimensä Footworkiksi kaudella samannimisen yhtymän ostettua sen. Footwork oli aiemmin toiminut Arrowsin sponsorina. Tallin nimi vaihtui takaisin Arrowsiksi Footworkin jätettyä F1-sarjan kauden jälkeen. Tallin parhaaksi tulokseksi jäi Gianni Morbidellin ajama kolmas sija vuoden Australian GP:ssä.


title: Rōmaji

text: Rōmaji (ローマ字) eli "roomalaiset merkit" on nimitys, jota latinalaisista aakkosista käytetään japanin kielessä. Rōmajilla kirjoitetaan Japanissa normaalisti kanjein sekä hiragana- ja katakana-merkein kirjoitettavat sanat latinalaisin aakkosin eli sanat romanisoidaan tai latinisoidaan. Rōmajia käytetään muun muassa ulkomaalaisille suunnatuissa japanin oppikirjoissa ja japanilaisten nimien siirtokirjoituksessa.


title: Rōmaji

text: Japanin kielen latinisaatiojärjestelmiä on useita erilaisia. Yleisimmät nykyaikaiset järjestelmät ovat Hepburn-latinisointi, Kunrei-shiki ja Nihon-shiki.


title: Rōmaji

text: Hepburn-latinisointia käytetään yleisesti englantia äidinkielenään puhuville henkilöille suunnatuissa japanin oppikirjoissa. yleisin Japanissa käytetty järjestelmä on Nihon-shiki. Hepburn-latinisoinnin kehitti amerikkalainen lähetyssaarnaaja James Curtis Hepburn 1800-luvun puolivälissä. Hepburn-latinisointi pohjautuukin siten englannin kielen ääntämykseen.


title: Rōmaji

text: Kunrei-shiki ja Nihon-shiki eli Nippon-shiki ovat kumpikin japanilaisten itsensä kehittämiä järjestelmiä. Nihon-shiki on järjestelmistä vanhempi. Siinä ensiintyvien, nykyjapanista pois jääneiden äänteiden hylkäämiseksi latinisointijärjestelmästä kehitettiin Kunrei-shiki.


title: Finn Helgesen

text: Finn Helgesen (25. huhtikuuta 1919 – 3. syyskuuta 2011) oli norjalainen pikaluistelija.


title: Finn Helgesen

text: Sankt Moritzin talviolympialaisissa 1948 Helgesen voitti 500 metriä uudella olympiaennätysajalla 43,1, vain sekunnin kymmenyksen erolla hopeasijan jakaneisiin kolmeen luistelijaan. Neljä vuotta myöhemmin Oslon olympialaisissa 1952 hän luisteli saman ajan kuin pronssimitalistit Gordon Audley ja Arne Johansen, mutta koska Helgesen hävisi lähtönsä Audleyta vastaan, hänet pudotettiin viidenneksi tuloslistalla.


title: Finn Helgesen

text: Norjan mestaruuden Helgesen voitti vuosina 1947 ja 1949. Seuratasolla hän edusti "Oslo Skøiteklubbia".


title: Coen de Koning

text: Coen de Koning (30. maaliskuuta 1879 – 29. heinäkuuta 1954) oli alankomaalainen pikaluistelija.


title: Coen de Koning

text: Coen de Koning osallistui urallaan vain yksiin maailmanmestaruuskilpailuihin, vuonna 1905 Groningenissa ja voitti tuolloin kultaa. De Koning oli kisoissa nopein 1 500 metrillä ajalla 2.41,0, 5 000 metrillä ajalla 9.17,6 sekä 10 000 metrillä ajalla 19.16,0. Koska hän voitti kolme matkamestaruutta, hän voitti myös kisojen mestaruuden. EM-kilpailuihin Koning otti osaa vuosina 1904 sijoittuen toiseksi ja 1906 saavuttaen pronssia. Vuonna 1906 hän oli kisojen nopein 10 000 metrillä ajalla 18.50,2. Alankomaiden mestaruuden hän voitti vuosina 1903, 1905 ja 1912.


title: Coen de Koning

text: Friisinmaan perinteikkään Elfstedentocht-kilpailun de Koning voitti vuosina 1912 ja 1917. Vuonna 1905 hän luisteli 500 ja 1 000 metrillä uudet Alankomaiden ennätykset, jotka säilyivät voimassa vuosiin 1926 ja 1929 saakka.


title: Elfstedentocht

text: Elfstedentocht (friisiksi "Alvestêdetocht") on Friisinmaalla epäsäännöllisin väliajoin käytävä perinteikäs pikaluistelun ja matkaluistelukilpailu. Kilpailun nimi on hollantia ja tarkoittaa "yhdentoista kaupungin kierrosta".


title: Elfstedentocht

text: Luistelu on ollut iät ja ajat osa friisiläistä kansanperinnettä. Vuonna 1890 Pim Mulier sai ajatuksen järjestää organisoitu tapahtuma. Ensimmäisen kerran tämä tapahtui vuonna 1909 ja pian kilpailun jälkeen perustettiin yhdistys huolehtimaan tapahtuman järjestämisestä.


title: Elfstedentocht

text: Vuoden 1909 jälkeen tapahtuma on pystytty järjestämään 15 kertaa, viimeksi vuonna 1997.


title: Elfstedentocht

text: Kilpailureitti kulkee pitkin jäätyneitä kanavia, jokia, lampia ja järviä, ja se yhdistää yksitoista Friisinmaan kaupunkia, jotka muodostavat lähes 200 kilometrin mittaisen kierroksen. Kaupungit ovat Leeuwarden, Sneek, IJlst, Sloten, Stavoren, Hindeloopen, Workum, Bolsward, Harlingen, Franeker ja Dokkum, josta reitti vie takaisin lähtökaupunki Leeuwardeniin.


title: Elfstedentocht

text: Kilpailu pidetään hyvin epäsäännöllisin väliajoin, koska Alankomaiden ilmasto-olot eivät mahdollista luonnonjäillä luistelua läheskään joka vuosi. Kun kilpailu pystytään järjestämään, siihen osallistuu noin 15 000 luistelijaa, mikä vaatii hyvin kestävän jään. Jään vähimmäispaksuutena pidetäänkin viittätoista senttimetriä koko reitin matkalta, jotta kilpailun järjestäminen katsotaan turvalliseksi. Reitillä on usein kohtia, joissa jää ei ole riittävän paksua. Friisin kielellä näitä paikkoja kutsutaan nimellä "klúnje". Tällöin osanottajat ohittavat kohdat kävelemällä. Niinä vuosina, jolloin kilpailu voidaan järjestää, järjestetään Leeuwardenissa edeltävänä iltana suurimuotoiset karnevaalit.


title: Elfstedentocht

text: Kilpailuun pääsee osallistumaan vain Friisinmaan 11 kaupungin seuran jäsenet, ja koska osallistumismäärä on rajattu, joudutaan paikkoja arpomaan. Voittajista tulee Hollannissa kuuluisuuksia, ja kaikki osallistuneet saavat palkinnoksi arvostetun pienen emaloidun ristin.


title: Elfstedentocht

text:
Tamperelainen urallaan Tampereen Sisua edustanut maratonluistelija Lauri Paalasmaa sijoittui vuoden 1997 tapahtumassa sijalle 22..
Naisten osallistuminen on ollut mahdollista vuodesta 1985 lähtien, vaikkei heille senkään jälkeen ole myönnetty virallisia palkintoja.


title: Elfstedentocht

text: Maalilinjan ensimmäisenä ylittäneet naiset:


title: Anjunabeats

text: Anjunabeats on tranceen keskittyvä brittiläinen levy-yhtiö.


title: Anjunabeats

text: Jono Grant ja Paavo Siljamäki perustivat Anjunabeatsin kesällä 1999. He olivat jo aiemmin toimineet tahoillaan tuottajina, mutta päättivät yhdistää voimansa tavattuaan toisensa Westminster Universityssä. Tuloksena oli label, joka julkaisee nostattelevaa, progressiivista trance-musiikkia. Anjunabeatsin ensijulkaisu oli "Anjunabeats Volume One", vuonna 2000. Levy sai mahtavan vastaanoton klubi-skenessä ja vakuutti myös musiikin konkarit, muun muassa Paul Oakenfoldin ja Paul van Dykin.


title: Anjunabeats

text: Grant ja Siljamäki ryhtyivät hieman myöhemmin yhteistyöhön Tony McGuinnessin kanssa. Tämä kolmikko muodosti Above & Beyondin. Above & Beyondin lisäksi kolmikko vaikuttaa muun muassa seuraavissa kokoonpanoissa: Aalto, Free State, Jono Grant, Nitromethane, Oceanlab, P.O.S ja Tranquility Base.


title: Anjunabeats

text: Vuoden 2006 syksyllä Anjunabeats aloitti suuren Worldwide-kiertueen ja julkaisi Super8:n, DJ Tabin ja Mark Pledgerin miksaaman "Anjunabeats Worldwide 01" -levyn. Anjunabeatsilta on myös tullut kahdeksan "Volume"-sarjan levyä, "Volume One", "Two", "Three", "Four", "Five" ja "Six", "7" sekä "8". Anjunabeatsilla on myös sisaryhtiö Anjunadeep. Anjunadeep-kokoelmia ovat "Anjunadeep:01" ja "Anjunadeep:02."


title: Anjunabeats

text: Anjunabeatsin label on kasvanut kiivasta tahtia, ja se on vuosien mittaan haalinut merkkinsä alle useita maineikkaita artisteja ja kokoonpanoja ympäri maailman, muun muassa Suomesta, Ruotsista ja yhtiön kotipaikasta Iso-Britanniasta.


title: Peder Østlund

text: Peder Østlund (7. toukokuuta 1872 – 22. tammikuuta 1939) oli norjalainen pikaluistelija, ruotsalaisten maahanmuuttajien poika.


title: Peder Østlund

text: Østlund voitti maailmanmestaruuden vuosina 1898 ja 1899 sekä Euroopan-mestaruuden vuosina 1899 ja 1900.


title: Peder Østlund

text: Østlund oli Hamarin EM-kisoissa 1894 nopein 1 500 metrin luistelussa ajalla 2.28,8, mutta kisojen yleismestaruus jäi jakamatta, koska kukaan ei saavuttanut kahta matkamestaruutta. Davosin MM-kisoissa 1898 hän voitti 1 500 metrin kilpailun ajalla 2.23,6, 5 000 metrin kilpailun ajalla 8.52,2 ja 10 000 metrin ajalla 18.40,0. Koska hän voitti kolme matkamestaruutta, hän saavutti kisojen yleismestaruuden. Seuraavana vuonna Davosin EM-kisoissa hän oli nopein jokaisella matkalla ja täten yleismestari. Hän voitti 500 metrin kilpailun ajalla 47,4, 1 500 metrin ajalla 2.27,8, 5 000 metrin ajalla 9.02,6 ja 10 000 metrin matkan ajalla 18.38,2. Saman vuoden MM-kisoissa Berliinissä hän voitti kolme matkaa ja yleismestaruuden. Hän oli nopein 500 metrillä ajalla 50,5, 1 500 metrillä ajalla 2.45,0 ja 5 000 metrillä ajalla 9.54,6. Østlund voitti Budapestin EM-kisoissa 1900 jälleen kaikki matkat ja yleismestaruuden. Hänen voittoaikansa 500 metrillä oli 47,7, 1 500 metrillä 2.39,9, 5 000 metrillä 9.15,8 ja 10 000 metrillä 22.45,2. Samana vuonna Kristianian MM-kisoissa hän ylsi vielä 500 metrin voittoon ajalla 46,4.


title: Peder Østlund

text: Uransa aikana Østlund oli kahteen otteeseen niin sanotun aateliskalenterin kärkisijalla; aluksi vain 21 päivän ajan, mutta toistamiseen lähes kymmenen vuoden ajan (3 644 päivää). Hän luisteli uransa aikana kymmenen maailmanennätystä, joista viisi 10.–11. helmikuuta 1900 MM-kisoissa Davosissa.


title: Peder Østlund

text: Østlund teki ensimmäisen maailmanennätyksensä vuonna 1893, kun hän paransi Jaap Edenin 1 500 metrin ennätystä 2,4 sekunnilla aikaan 2.32,6. Seuraavana vuonna hän paransi aikaa lukemiin 2.31,4, mutta Einar Halvorsen rikkoi ennätyksen vielä samana vuonna. Østlund otti ennätyksen takaisin samana vuonna ajalla 2.28,8, joka oli 0,8 sekuntia nopeampi kuin Halvorsenin edeltävä ennätys. Vuonna 1895 Jaap Eden otti ennätyksen haltuunsa ajalla 2.25,4, mutta Østlund pystyi parantamaan ennätystä vuonna 1898 lukemiin 2.23,6. Kaksi vuotta myöhemmin hän teki uusiksi ennätysluvuiksi 2.22,6. Tämä säilyi maailmanennätyksenä kahdeksan vuotta, kunes Oscar Mathisen rikkoi ennätyksen vuonna 1908.


title: Peder Østlund

text: 500 metrillä Østlund teki maailmanennätyksen vuonna 1897, kun hän paransi Wilhelm Mausethin maailmanennätyslukemia 0,2 sekunnilla aikaan 46,6. Østlund paransi vuonna 1900 omaa ennätystään aikaan 45,2, joka säilyi maailmanennätyksenä kuusi vuotta. Rudolf Gundersen rikkoi ennätyksen lopulta vuonna 1906. 1 000 metrillä Østlund luisteli vuonna 1899 maailmanennätysajaksi 1.38,0, jota hän paransi seuraavana vuonna aikaan 1.34,0. Mathisen onnistui rikkomaan ennätyksen vuonna 1909. Østlund teki vuonna 1900 myös 10 000 metrin maailmanennätyksen, kun hän paransi Jaap Edenin ennätystä 5,4 sekunnilla lukemiin 17.50,6. Mathisen otti tämän matkan maailmanennätyksen haltuunsa vuonna 1912, joten Østlundin ennätys pysyi voimassa 12 vuotta.


title: Peder Østlund

text: Norjan-mestaruuden Østlund voitti vuonna 1898. Seuratasolla hän edusti Trondhjems Skøiteklubia.


title: Ard Schenk

text: Adrianus ”Ard” Schenk (s. 16. syyskuuta 1944 Anna Paulowna, Pohjois-Hollanti) on alankomaalainen pikaluistelija, joka oli pikaluistelu-urallaan maailman huipulla 1960-luvun loppu- ja 1970-luvun alkupuolella.


title: Ard Schenk

text: Schenk voitti urallaan Euroopan mestaruuden kolmesti (1966, 1970 ja 1972), samoin kuin yleisluistelijoiden maailmanmestaruuden (1970–1972), joista vuoden 1972 kisoissa voitti ensimmäisenä ihmisenä 60 vuoteen kaikki matkat. Sprintterien MM-kisoista hänellä on kaksi pronssia (1971–1972).


title: Ard Schenk

text: Ensimmäisen olympiamitalinsa Schenk voitti Grenoblessa 1968 (hopeaa 1 500 metrillä), ja neljä vuotta myöhemmin Sapporon talviolympialaisissa hän voitti kolme kultamitalia (1 500, 5 000 ja 10 000 metriä). Sapporossa hän kaatui 500 metrillä.


title: Ard Schenk

text: Uransa aikana Schenk luisteli kaikkiaan 18 maailmanennätystä. Ensimmäisenä ihmisenä hän alitti 15 minuutin rajan 10 000 metrillä ja kahden minuutin rajan 1 500 metrillä.


title: Ids Postma

text: Ids Hylke Postma (s. 28. joulukuuta 1973 Deersum) on alankomaalainen, uransa lopettanut pikaluistelija, olympiavoittaja ja maailman- sekä euroopanmestari.


title: Ids Postma

text: Vuonna 1994 Postma voitti Alankomaiden yleisluistelun mestaruuden ja sijoittui maailmanmestaruuskilpailuissa hopealle. Vuonna 1997 hän saavutti kultaa sekä MM- että EM-kisoista.


title: Ids Postma

text: Vuonna 1998 Postma uusi maailmanmestaruutensa ja saavutti Naganon olympialaisissa 1 000 metrillä kultaa ja 1 500 metrillä hopeaa. Samana vuonna hän luisteli Berliinissä ensimmäisenä ihmisenä 1 500 metriä alle ajan 1.50.


title: Ids Postma

text: Matkakohtaisista MM-kisoista Postmalla on kolme kultamitalia: 1 500 metriltä vuosina 1999 ja 2000 sekä 5 000 metriltä vuonna 1996. Postma ilmoitti 28. lokakuuta 2004 lopettavansa uransa.


title: Ids Postma

text: Elokuussa 2009 Ids Postma avioitui pikaluistelija Anni Friesingerin kanssa.


title: Kees Verkerk

text: Cornelis Arie "Kees" Verkerk (s. 28. lokakuuta 1942 Maasdam) on alankomaalainen entinen pikaluistelija.


title: Kees Verkerk

text: Kees Verkerkin nuoruuden kotiseutu oli Puttershoek, jossa hänen vanhemmillaan oli paikallinen pub nimeltään kahvila Verhuis.


title: Kees Verkerk

text:
Verkerk kuului 1960-luvulla pinnalle nousseeseen alankomaalaiseen pikaluistelijajoukkoon, johon kuuluivat mm. myös Ard Schenk ja Peter Nottet. Verkerkin omat mielimatkat löytyivät väliltä 1 500 - 10 000 metriä. Hän nousi Alankomaan pikaluistelueliittiin kaudella 1962-63.
Seuraavana kautena Verkerk nousi hieman yllättäen olympiamitalistiksi Innsbruckin kisojen 1 500 metrillä
pudottaen Suomen Jouko Launosen neljänneksi. Ennen olympiakisoja hän oli ollut mukana ensimmäisen kerran EM-kisoissa Oslossa ja sijoittunut 12:ksi ja kisojen jälkeen MM-kisoissa Helsingissä sijoittuen 11:ksi.


title: Kees Verkerk

text: Kausina 1966 ja 1967 Verkerk oli sitten lajin ehdotonta kärkeä voittaen molempina vuosina maailmanmestaruuden ja kauden 1967 pakkaskisoissa Lahdessa Euroopan mestaruuden. Näistä saavutuksistaan hän saikin arvostetun Oscar Mathisen -palkinnon vuosina 1966 ja 1967.


title: Kees Verkerk

text: Grenoblen talviolympialaisissa 1968 hän otti kultaa 1 500 metrillä ajalla 2.03,4 ja hopeaa 5 000 metrillä ajalla 7.23,2. 5 000 metrin aika oli syntyessään ME, mutta saman olympiakisan myöhäisemmässä vaiheessa Norjan Fred Anton Maier paransi sitä ja otti olympiakultaa. Grenoblen jälkeisissä MM- ja EM-kisoissa ei tullut enää mestaruuksia. Verkerk joutui tyytymään MM-kisoissa 1969, 1970 ja 1971 pronssiin. EM-kisoissa tuli hopeaa vuonna 1969 ja pronssia 1971. Uran huipentuma oli Sapporon vuoden 1972 olympialaisten 10 000 metrin kulta. Sapporon kisoissa Verkerk saavutti lisäksi 1 500 metrillä 8. ja 5 000 metrillä 6. sijan.


title: Kees Verkerk

text: Verkerk paransi useita kertoja maansa ennätystä niin 5 000 kuin 10 000 metrillä. Uransa aikana Verkerk teki kahdeksan maailmanennätystä. Ensimmäisen maailmanennätyksen hän teki helmikuussa 1967 yhteispisteissä voittaessaan MM:n Oslossa. 26. helmikuuta 1967 Länsi-Saksan Inzell muodosti Verkerkille ikimuistoisen päivän, sillä hän rikkoi Inzellissä niin 1 500 kuin 5 000 metrin maailmanennätykset ajoin 2.03,9 ja 7.26,6. Seuraavana vuonna hän paransi myös Inzellissä yhteispisteiden ME:tä. Vuoden 1969 tammikuussa Inzellistä tuli jälleen Verkerkille ikimuistoinen suorituspaikka, sillä hän paransi norjalaisen Per Willy Guttormsenin edellisenä vuonna tekemää 10 000 metrin ME.tä 12,5 sekuntia aikaan 15.03,6. Aika kesti kahden vuoden ajan ME:nä. Saman vuoden 1969 aikana hän otti nimiinsä myös 1 500 ja 5 000 metrin ME:t luvuin 2.02,0 ja 7.13,2. Näistä hän paransi vielä seuraavan vuonna 1 500 metrin ennätystään kymmenyksellä aikaan 2.01,9.


title: Kees Verkerk

text: Kaudesta 1972 tuli Verkerkin viimeinen amatööriurheilijakausi. Hän sijoittui Oslon MM-kisoissa 6:ksi ja Davosin EM-kisoissa 4:ksi. Vuoden 1973 jälkeen hän toimi monien muiden maanmiestensä kanssa ammattilaisena, kunnes lopetti uransa. Sen jälkeen Verkerk toimi viiden kauden ajan Ruotsin maajoukkueen valmentajana. Vuodesta 1972 Verkerk on asunut Norjassa. Nykyään hän asuu Kristiansandissa norjalaisen vaimonsa kanssa.


title: Säe

text: Säe on runon tai sävellyksen osa. Se koostuu toisiinsa liittyvistä sanoista tai sävelistä. Usea peräkkäinen säe muodostaa säkeistön.


title: Säe

text: Runosäkeessä on tavallisesti yksi lause tai itsenäinen ajatuksellinen ilmaisu. Runosäkeet voivat muodostaa ketjussa loogisesti etenevän ilmaisun tai ne voivat olla itsenäisiä. Perinteisessä runoudessa säkeet noudattavat yleensä jotain runomittaa ja koostuvat runojaloista (tai metroneista).


title: Säe

text: Musiikissa säe määritellään yleensä kokonaisuudeksi, jonka jälkeen olisi luontevaa hengittää. Perättäiset säkeet muodostavat "säepareja" tai "säeryhmiä". Nämä taas muodostavat "lausekkeita", joka on pienin mahdollinen kokonaisen sävellyksen muotorakenne.


title: Esilaulaja

text: Esilaulaja on toisen tai toisten laulajien edellä laulava henkilö. Nimityksellä on useita lähekkäisiä merkityksiä.


title: Esilaulaja

text: Yhteislaulussa esilaulaja on esityksen vetäjä, joka johtaa laulamista toimimalla esimerkkinä. Hän aloittaa yhteislaulun antamalla sille sopivan sävelkorkeuden. Esilaulaja huolehtii myös laulun temposta. Tempon tulee olla tilanteeseen sopiva. Esilaulajan sävelkorva tulee olla hyvä, jotta laulun melodia säilyy laulamisen ajan. Esilaulajasta riippumatta laulamista voidaan tukea säestämisellä.


title: Esilaulaja

text: Vuorolaulussa esilaulaja on soolo-osan laulaja, jonka esittämän säkeen muut joukkolaulantaan osallistujat kertaavat joko sellaisenaan tai liittävät siihen saman tai uudistuvan kertosäkeen. Jo muinaisessa Kreikassa tunnettiin ryhmälaulanta, jossa kuoro toisti esilaulajan säkeet. Tavan tunsivat myös germaaniset, romaaniset ja slaavilaiset kansat. Juutalaisessa temppelilaulussa ja vanhassa kristillisessä kirkkolaulussa käytetään laulutapaa, jossa ryhmä vastailee solistille joko lyhyin tai pitemmin osuuksin. Tällaisen esitystavan nimitys kristillisessä kirkossa on responsorinen laulu. Seurakunnan tapahtumissa laulettavaa yhteislaulua kutsutaan kaikulauluksi, jos esilaulaja tai esilauluryhmä laulaa säkeen ja seurakunta toistaa sen. Näin pienten lasten ja harvoin kirkossa käyvien ihmisten on helpompi osallistua jumalanpalvelukseen.


title: Esilaulaja

text: Kalevalaisten muinaisrunojen vuorolaulannassa esilaulajaa eli edelläveisaajaa kutsuttiin päämieheksi ja toista laulajaa puoltajaksi eli säestäjäksi. Suomessa oli tapana käyttää yhtä jälkilaulajaa, kun taas Inkerissä ja Virossa tehtävässä toimi kuoro. Ryhmälaulannassa esilaulajana toimii joko yksi tai useampi henkilö, ja muut laulajat kertaavat kuorossa kunkin säkeen. Säkeen toistaminen aloitetaan usein jo viimeisen sanan tai viimeisten tavujen kohdalla ja esilaulaja aloittaa samalla tavoin kertauksen lopussa. Jäljessälaulajat voivat laulaa vain osan kerrattavasta säkeestä tai käyttää kertosäettä. Vanha laajalle levinnyt esittämistapa on miesten kaksinlaulanta. Sen ovat tunteneet monet Euroopan ja Siperian kansanryhmät.


title: Säestys

text: Säestäminen tarkoittaa melodian tukemista säestyssoittimella. Melodia voidaan esittää lauluna tai soolosoittimella. Säestystä voidaan antaa yksin- tai yhteislaululle. Säestys on laulua tukeva toiminta sävelkorkeuden, tempon ja melodian etenemisen muodossa. Usein säestyssoitin antaa sävelistä koostuvan melodian, jota laulajan on helppo seurata. Säestystä voidaan harjoittaa myös soinnuilla, jotka koostuvat useammasta sävelestä soitettuna yhtaikaisesti. Sointujen käyttöä voi varioida erilaisilla rytmityksillä tai sointukäännöksillä, jolloin säestyksestä tulee monipuolisempaa ja vivahteikkaampaa.


title: Säestys

text: Säestyssoittimia ovat piano, urut, muut kosketinsoittimet, kitara, huilu, nokkahuilu, viulu, jne.


title: Thomas Covenant Epäuskojan aikakirjat

text: Thomas Covenant Epäuskojan aikakirjat () on Stephen R. Donaldsonin kirjoittama, vuonna 1977 ilmestynyt fantasiatrilogia. Sarja jatkui 1980-1983 toisella trilogialla "The Second Chronicles of Thomas Covenant", ja myöhemmin 2004-2013 tetralogialla "The Last Chronicles of Thomas Covenant", joka saattoi sarjan päätökseen. Sarjan ensimmäinen osa on julkaistu suomeksi Pentti Isomursun kääntämänä. Sarjan päähenkilö, Thomas Covenant, on menestyvä kirjailija, joka sairastuu spitaaliin. Lääkärit eivät anna Covenantille toivoa: hän ei koskaan paranisi taudistaan. Hänellä on kuitenkin mahdollisuus elää vielä pitkään, mutta koska spitaali on tuhonnut hermoradat hänen käsistään, jaloistaan ja kasvoistaan, hänen olisi koko ajan valvottava, ettei ole saanut haavoja. 1970-luvun Amerikassa tauti oli paljon nykyistä arvoituksellisempi ja pelottavampi, joten sairauden puhjettua Covenant menettää vaimonsa ja lapsensa ja kotikaupungin asukkaat alkavat karsastaa häntä. Koska yhteisö on täysin hylännyt hänet, Covenant alkaa inhota itseään sairautensa takia. Tilanne on kehittymässä aina vain huonompaan suuntaan ja kulminoituu siihen, kun Covenantiin törmää ylinopeutta ajava auto.


title: Thomas Covenant Epäuskojan aikakirjat

text: Covenant tulee tajuihinsa ihmeellisessä maailmassa, jossa asukkaat ovat ystävällisiä ja vieraanvaraisia, ja itse maaperä on niin kaunis, maaginen ja elinvoimainen, että sen voi nähdä paljain silmin. Tämän maailman taikavoimat kasvattavat hänen kuolleet hermonsa takaisin, ja maan asukkaat pitävät häntä muinaisen sankarin, Berek Puolikäden, uutena tulemisena. Todellinen paratiisi yhteisönsä hylkäämälle spitaaliselle. Suuri pahuus kerää kyllä joukkojaan idässä hyökkäykseen paratiisia vastaan, mutta Covenantin mukanaan kantama valkokultainen vihkisormus on avain ”villin magian” rajattoman voiman hallitsemiseen, eikä Covenantin tarvitsisi kuin käyttää sitä tuhotakseen pahan.


title: Thomas Covenant Epäuskojan aikakirjat

text:
Silti Covenant kieltäytyy käyttämästä mahtiaan. Hän on vakuuttunut olevansa edelleen tajuton auto-onnettomuuden jälkeen ja uneksivansa koko maailman olemassaolon. Spitaalisena hänellä ei ole varaa tottua ajatukseen voimasta ja terveydestä, koska herättyään hän ei ehkä enää kykenisi elämään tautinsa kanssa voimattomana. Covenant ei halua käyttää valtavaa mahtia senkään takia, että sen mukana tulisi yhtä valtava vastuu. Hän ei myöskään pidä järkevänä puolustaa unimaailmaa.
Thomas Covenantin aikakirja ei erittäin voimakkaista Tolkien-vaikutteistaan huolimatta ole pelkkä toisinto "Tarusta sormusten herrasta". Kirjoissa kyllä esiintyy pahuuden ruumiillistuma "Lord Foul the Despiser", joka himoitsee Covenantin sormusta voidakseen tuhota maailman, johon hänet on vangittu, ja tätä pahuutta vastaan käytävä sota näyttelee sarjassa suurta osaa. Tämä on vain tarinan pintakerros. Tarinassa käsitellään vertauskuvallisesti päähenkilön henkisiä ongelmia - pääkohdissaan kaunis fantasiamaailma edustaa hänen mieltään, Lord Foul sinne tunkeutuvaa tuhoisaa itseinhoa ja valkokultasormus mahdollisuutta torjua se. Näin tarinan eeppinen taisto on vertauskuva päähenkilön päänsisäisille prosesseille.


title: Thomas Covenant Epäuskojan aikakirjat

text: Itseinhoa vastaan kamppailun rinnalla kuljetetaan kysymystä, onko unissa tehdyillä valinnoilla mitään merkitystä. Kirjoissa ei oikeastaan missään vaiheessa todisteta suuntaan tai toiseen, onko maaginen maailma olemassa todellisuudessa vai onko kaikki pelkkää unta. Covenant ei missään nimessä suostu uskomaan maailmaa todeksi, mitä hän käyttää yhtenä syynä siihen, ettei suostu aktiivisesti toimimaan Foulia vastaan. Lisäksi sarjassa puidaan joitakin hankalia moraalisia kysymyksiä, ja kaiken aikaa varsinainen "toimintajuoni" etenee riittävästi ollakseen mielenkiintoinen.


title: Thomas Covenant Epäuskojan aikakirjat

text: Thomas Covenant -kirjat ovat saaneet osakseen paljon arvostelua päähenkilönsä vuoksi. Monet pitävät Thomas Covenantia vastenmielisenä typeryksenä, joka vain valittaa tilannettaan eikä tee mitään sen parantamiseksi. Ensimmäistä trilogiaa on myös parjattu "Taru sormusten herrasta" -plagiaattina, sillä Covenantin henkisten ongelmien ruotiminen tapahtuu hänen mieltään heijastavassa fantasiamaailmassa, joka on voimakkaasti Tolkienin inspiroima.


title: Thomas Covenant Epäuskojan aikakirjat

text: Thomas Covenant -saagan ensimmäinen osa on suomennettu nimellä "Berek Puolikäden paluu" (Tammi 1988, 560 sivua sidottuna, ISBN 951-30-6844-7). Donaldson itse on varsin taitava käyttämään englantiaan, ja hänen proosaansa on erittäin hankalaa kääntää siten, että se tekisi oikeutta alkuperäistekstille. Pentti Isomursun suomennosta pidetään asianharrastajien keskuudessa yleisesti epäonnistuneena, mikä epäilemättä osaltaan vaikutti teoksen alhaiseen myyntiin Suomen markkinoilla ja sarjan julkaisun jäämiseen yhteen osaan.


title: Thomas Covenant Epäuskojan aikakirjat

text: "Gilden-Fire" oli verrattain pitkä osio teoksen "The Illearth War" alkuperäiskäsikirjoituksessa. Editointivaiheessa käsikirjoitus katsottiin liian pitkäksi, ja harkinnan jälkeen Donaldson tuli siihen tulokseen, ettei "Gilden-Fire"-osio oikeastaan palvele tarinaa, leikkasi sen pois ja tiivisti osion ydinkohdat muualle kirjaan.


title: Thomas Covenant Epäuskojan aikakirjat

text: Kirjailija huomauttaa, ettei "Gilden-Fireä" tule pitää "The Illearth Warin" "puuttuvana osana". "Gilden-Fireä" ei koskaan pitänyt julkaista; se oli leikattu pois kirjasta hyvästä syystä, ja poiston jälkeen Donaldson ei enää pitänyt osiossa tapahtuvia asioita kanonisina sarjalle. Näin ollen jo "The Illeath War"in seuraava käsikirjoitusversio oli osittain ristiriidassa "Gilden-Firen" kanssa, sarjan seuraavista osista puhumattakaan. Myöhemmin Donaldson taipui julkaisemaan "Gilden-Firen" lähinnä ylimääräisenä materiaalina kiinnostuneille.


title: Thomas Covenant Epäuskojan aikakirjat

text: Poistettu osio on julkaistu ohuessa niteessä "Gilden-Fire" (1981) sekä novellikokoelmassa "Daughter of Regals and Other Tales" (1984).


title: Vaahtomuovi

text: Vaahtomuovi on huokoista, pehmeää, kokoonpainuvaa ja palautuvaa ainetta. Vaahtomuovilla on myös termodynaamisia eristäviä ominaisuuksia. Vaahtomuovia käytetään patjoissa ja pehmusteena huonekaluissa. Huonekaluissa vaahtomuovi on päällystetty kankaalla. Vaahtomuovia käytetään myös pehmikkeenä mm. jääkiekkoilijan suojuksissa.


title: Vaahtomuovi

text: CFC-kaasut (kloorifluorihiilivedyt) keksi amerikkalainen Thomas Midgley vuonna 1930. Vuonna 1937 professori Otto Bayer kehitti Farbenfabriken Bayerin päälaboratoriossa isosyanaatti - polyadditioreaktion, jolla muovimateriaali saatiin vaahtoutumaan. Vaahtomuovi valmistettiin muovia vaahdottamalla käyttäen CFC-kaasuja. Nykyisin CFC-kaasut on korvattu hiilidioksidilla ja muilla ympäristölle vähemmän haitallisilla kaasuilla.


title: Vaahtomuovi

text: SOK:n Vaajakosken tehtailla aluksi toiminut Superlon Oy aloitti ensimmäisenä Suomessa vaahtomuovin aihiovalmistuksen vuonna 1955. Vaahtomuovitehdas siirrettiin Keski-Suomesta marraskuussa vuonna 1957 Raumalle.


title: Vaahtomuovi

text: Vuoden 2010 alusta Superlon Oy fuusioitui toisen suomalaisen vaahtomuovituotevalmistajan, kouvolalaisen vuonna 1912 perustetun Espe Oy:n kanssa. Syntyi Recticel Oy, joka kuuluu belgialaiseen samannimiseen konserniin. N.V. Recticel A.S. on pörssiyhtiö, jonka liikevaihto vuonna 2010 oli 1 350 miljoonaa euroa ja henkilöstömäärä noin 8 400. Konserni toimii 27 maassa. Pehmustemateriaalien lisäksi konsernin liiketoiminta käsittää patja-, eristys- ja ajoneuvoteollisuuden tuotteita.


title: Pigmentti

text: Pigmentti (lat. pigmentum) on värillinen hienojakoinen jauhe, joka ei liukene sideaineeseen. Pigmentti antaa maalauksessa käytettäville väreille värin tai muun optisen ominaisuuden. Pigmentti voi olla läpikuultava tai peittävä. Pigmenttejä on käytännössä saatavilla jauhemaisina, ja ne yleensä sekoitetaan tai hierretään sideaineeseen, jolloin saadaan maalia.


title: Pigmentti

text: Pigmentit ovat tavallisesti aineita, joilla on voimakas värjäävä ominaisuus. Pisimpään on käytetty luonnosta löytyneitä aineita, jotka sisältävät sopivia kemiallisia aineita luonnostaan. Maavärejä kuten okraa ja punaista rautaoksidia, sekä hiiltä on käytetty jo tuhansien vuosien ajan kehon värjäämiseen ja luolamaalauksiin. Värejä on saatu myös muun muassa kasveista ja puolijalokivistä. Nykyisin valmistetaan paljon myös keinotekoisia pigmenttejä.


title: Pigmentti

text: Pigmentin ominaisuuksien merkitys riippuu pigmentin käyttötarkoituksesta. Pigmenttien ominaisuuksia ovat muun muassa värjäyskyky, peittokyky, värivoima, emäksien kesto, happojen kesto, valonkesto, lämmönkesto, vakaus, reaktiivisuus ja myrkyllisyys.


title: Pigmentti

text: Pigmentteihin lisätään sideaineita. Sideaine sitoo maalin ja pitää sen kiinni maalattavassa pinnassa. Maalien sideaineina on käytetty muun muassa rasvoja, munanvalkuaisia, maitoa, verta, mehiläisvahaa, liimaa, arabikumia ja kalkkimaaleja, keskiajalta lähtien pähkinä-, pellava- ja unikonsiemenöljyä, sekä 1500-luvulta lähtien kuivuvia öljyjä.


title: Pigmentti

text: Jotkut pigmentit ovat myrkyllisiä, etenkin raskasmetalleista valmistetut. Lyijyvalkoinen eli emäksinen lyijykarbonaatti oli suosittu 1800-luvulle asti, kunnes sen tilalle saatiin myrkyttömiä synteettisiä valkoisia pigmenttejä. Lyijyvalkoinen oli niin myrkyllinen, että jotkut sitä käyttäneet taiteilijat saivat siitä lyijymyrkytyksen oireita. Suomessa lyijyvalkoisen käyttö kiellettiin joitain historiallisia kohteita lukuun ottamatta vuonna 1993. Myös muut lyijystä, kromista ja kadmiumista valmistettavat pigmentit, sekä aito sinooperi ovat myrkyllisiä.


title: Pigmentti

text: Esihistoriallisella ajalla luolamaalauksia tehtiin väreillä, jotka koostuivat maasta, hiilestä ja eläinrasvasta. Värit levitettiin kallioon siveltimin, sormin ja puhaltamalla. Värit luultavasti jauhettiin ja niistä tehtiin sideaineiden avulla tahnaa. Kalliomaalarien suosimia väriaineita olivat punainen ja keltainen okra, umbra, hiilimusta, luumusta ja kalkkivalkoinen.


title: Pigmentti

text: Muinaiset egyptiläiset sekoittivat maavärien sideaineiksi kumia ja eläimistä saatua liimaa, ja maalasivat hautakammioidensa sisäseiniin levittämän ohuen laastikerroksen päälle. Egyptiläiset käyttivät etupäässä kuutta väriä: punaista, vihreää, sinistä, keltaista, valkoista ja mustaa. He pesivät pigmenttinsä niiden pysyvyyden parantamiseksi. Egyptiläisten tuntemia pigmenttejä olivat muun muassa orpimentti, malakiitti, amatsoniitti, hematiitti, egyptinsininen, indigonsininen, atsuriitti, sinooperi, alitsariini, mönjä ja liuskevalkoinen. Egyptiläiset myös sekoittivat metallisuoloja kiinnittääkseen väriaineet. Foinikialaiset tekivät purppurakotiloista arvokkasta purppuraa, josta tuli pitkäksi aikaa rikkaiden statussymboli ja kuninkaallisten vaatteiden väri.


title: Pigmentti

text: Muinaiset kreikkalaiset kehittivät lyijyvalkoisen, josta tuli tärkein valkoinen pigmentti nykyaikaan saakka. Antiikin roomalaiset hyödynsivät egyptiläisten ja kreikkalaisten kehittämiä pigmenttejä, etenkin Espanjasta louhittua punaista vermilionia.


title: Pigmentti

text: Keskiajalla kehitettiin entistä parempia menetelmiä pigmenttien kiinnittämiseen, kuten munatempera. Maavärien suosio jatkui. Afganistanista louhitusta, harvinaisesta ultramariininsinisestä tuli hyvin tärkeä väri etenkin Neitsyt Marian vaatteiden kuvauksessa. Espanjalaiset conquistadorit löysivät inkojen viljelemien kokenillikirvojen verestä saatavan karmiininpunaisen väriaineen ja alkoivat tuoda sitä Eurooppaan suuria määriä. Uudesta voimakkaasta punaisesta tulikin nopeasti hyvin suosittu väri Euroopassa.


title: Pigmentti

text: Renessanssimaalarit alkoivat käyttää kasviöljyjä munatemperan sijaan, mikä antoi taiteilijoille suurempia teknisiä vapauksia. Uusia pigmenttejä olivat napolinkeltainen, sininen smaltti ja karmiinilakka. Ajan tunnetuimpien taiteilijoiden kuten Hieronymus Boschin, Caravaggion ja Rembrandtin paletista löytyi myös okraa, umbraa, atsuriittia, vermilionia, lyijynkeltaista, malakiittia, kupariresinaattia, lyijynvalkoista, luumustaa, hiilimustaa, vandykeruskeaa ja ultramariinia.


title: Pigmentti

text: 1700-luvulta alkaen vesivärien laatu ja suosio kasvoivat. Taiteilijat eivät enää valmistaneet omia värejään, vaan syntyi erityinen värinvalmistajien ammattikunta. Uusia pigmenttejä olivat synteettinen preussinsininen ja koboltinvihreä. 1800-luvulla kehitettiin ensimmäiset tinaputkilot värien säilyttämiseen, ja pellavaöljy otettiin käyttöön sideaineena, mikä antoi taiteilijoille uusia vapauksia ja johti muun muassa impressionismin syntyyn. Uusia väriaineita olivat muun muassa kromikeltainen ja -oranssi, marsinpunainen, koboltinsininen, viridian, kadmiumkeltainen, seruliinisininen, synteettinen ultramariini, sinkkivalkoinen, kobolttivioletti ja smaragdinvihreä. Uudet väriaineet kehitettiin yleensä aluksi värjäysteollisuuden tarpeisiin, ja ne levisivät sieltä hitaasti taiteilijoidenkin käyttöön. Etenkin impressionistit hyödynsivät uutta kirkasta väripalettiaan innokkaasti. Intiassa valmistettua Intiankeltaista käytettiin Euroopassa 1800-luvun ajan, kunnes siitä luovuttiin 1900-luvun alussa eettisistä syistä, kun saatiin selville, että pigmenttiä tuotettiin pelkillä mangonlehdillä ruokitun karjan virtsasta.


title: Pigmentti

text: 1910-luvulla keksittiin muun muassa titaanivalkoinen, jolla voitiin korvata myrkyllinen lyijynvalkoinen.


title: Pigmentti

text: Pigmenteillä tarkoitetaan myös eliöiden tuottamia väriaineita, jotka antavat niille niiden värin. Eliöiden yleisimpiä pigmenttejä ovat melaniini ja erilaiset karotenoidit, flavonoidit, antosyaanit ja lehtivihreä.


title: Martti Kellokumpu

text: Martti Markus Kellokumpu (s. 29. marraskuuta 1963 Kemijärvi) on suomalainen entinen freestyle-hiihtäjä. Kellokumpu voitti pronssia kumparelaskussa vuoden 1986 MM-kisoissa Ranskan Tignesissä. Kellokummusta tuli tuolloin ensimmäinen suomalainen MM-mitalisti freestyle-hiihdossa. Vuonna 1987 hän voitti maailmancupin kokonaiskilpailun. Kellokumpu voitti 1982–1988 freestylehiihdossa 11 Suomen mestaruutta.


title: Martti Kellokumpu

text: Kellokumpu valmistui taiteen maisteriksi Taideteollisesta korkeakoulusta 1992. Hän toimi Creadesign Oy:n muotoilijana 1992–1996, vapaana suunnittelijana 1996–2000. Halti Oy:lle hän siirtyi 2000 ja toimi vaatesuunnittelijana vuoteen 2003 asti, jolloin hänestä tehtiin pääsuunnittelija.


title: Martti Kellokumpu

text: Martti Kellokummun äiti on hiihtovaatesuunnittelijana tunnettu Ritva Kellokumpu. Suomalaisen alppihiihdon grand old man Erkki U. Penttilä oli Kellokummun äidin isä.


title: Naamiointi

text: Naamioinnin tarkoitus on suojata kohde näkijältä siten, ettei sitä havaittaisi helposti vaan erottuisi mahdollisimman huonosti ympäristöstään. Naamiointi ei siis ole kohteen ehdotonta peittämistä.


title: Naamiointi

text: Havaitsemisen vaikeuttamiseksi panssarivaunut, miehistönkuljetusvaunut, merivoimien alukset maalataan maastoväreillä. Maastoväri tekee kohteen maaston kaltaiseksi, mutta ei estä havaitsemista muodon tai koon perusteella.


title: Naamiointi

text: Naamioverkko on tehokkaampaa naamiointia kuin pelkät maastovärit, koska naamioverkolla voidaan muuttaa kohteen ulospäin näkyvää muotoa.


title: Naamiointi

text: Univormun maastokuviointi on saksalainen 1930-luvun keksintö, joka on laajennut kaikkialle maastopukujen myötä. Maastokuviot vaihtelevat eri maittain ja on erilainen eri vuoden aikoina. Suomen puolustusvoimissa maastopuvuissa m/62, m/91 ja m/05 on erilainen maastokuvio. Uudessa m/05 on lehtimetsämäisempiä piirteitä.


title: Naamiointi

text: Naamiointia käytetään myös henkilön tunnistamisen vaikeuttamiseksi. Myönteisimpinä sovelluksina siitä on järjestetyt naamiaistanssit ja muut leikkimieliset tapahtumat. Suomessa mielenosoituksissa naamioituminen on laissa rangaistava teko, mikäli naamioitumisen ilmeisenä tarkoituksena on ryhtyä käyttämään henkilöön kohdistuvaa väkivaltaa tai vahingoittamaan omaisuutta.


title: Naamiointi

text: Eläinkunnassa ja jopa kasvikunnassa on naamioinnilla suuri merkitys olemassaolon taistelussa lajin säilymisen kannalta. Maapallon niillä alueilla, joissa vuosittain vaihtelee luminen ja lumeton vuodenaika monet eläimet ovat sopeutuneet siihen ja vaihtavat väriään vuodenaikojen mukaan. Värin vaihto tapahtuu paikkakunnan keskimääräisen lumisen ja lumettoman rytmissä ja tapahtuu siellä asustaville eläimille automaattisesti, geeneihin "kirjoitettuna". Jos siellä asunut eläin siirretään muualle, vaihtaa se väriään entisen "kotinsa" mukaan, vaikka olosuhteet olisivat aivan toisenlaiset. Jotkut eläimet ovat erityisen nopeita naamioitumaan ja vaihtamaan suojaväritystään. Esimerkiksi kameleontti on naamioinnissa nopeimpia ja pystyy vaihtamaan väritystään siirtyessään eriväriseltä alustalta toiselle. Myös kalojen väri noudattelee elinympäristönsä veden väriä. Jos kala siirretään toisenväriseen vesistöön, muuttuu se ennen pitkää uuden vesistön värin mukaiseksi.


title: Henry Boucha

text: Henry Charles Boucha (s. 1. kesäkuuta 1951 Warroad, Minnesota) on yhdysvaltalainen entinen jääkiekkoilija ja syntyperäinen ojibwa-intiaani. Hän pelasi keskushyökkääjänä NHL:ssa 6 kauden aikana 247 ottelua ja edusti maataan Sapporon olympialaisissa 1972, jossa joukkue voitti hopeaa.


title: Henry Boucha

text: Boucha pelasi high school -aikoinaan koulunsa Warroad Warriors -joukkueessa, jonka jälkeen kaudella 1969–70 hän pelasi WCJHL:n Winnipeg Jetsissä. Seuraavaksi hän liittyi Yhdysvaltain jääkiekkomaajoukkueeseen, jossa pelasi vuoteen 1972 asti. Hän edusti maataan vuoden 1970 MM-kisojen B-sarjassa, 1971 MM-kisojen A-sarjassa ja oli voittamassa hopeaa vuoden 1972 olympiakisoissa.


title: Henry Boucha

text: Detroit Red Wings varasi Bouchan 16. vuorolla. WHA:ssa hänet varasi Minnesota Fighting Saints vuonna 1972 koko tilaisuuden ensimmäisenä. Olympiakisojen jälkeen, talvella 1972, Boucha aloitti NHL-uransa Detroit Red Wingsin paidassa. Hän teki ensimmäisessä ottelussaan maalin ja ensimmäisen kokonaisen kauden jälkeen keväällä 1973 hänet valittiin Detroitin vuoden tulokkaaksi. Bocha pelasi Detroitissa vielää yhden kokonaisen kauden, jonka jälkeen elokuussa 1974 hänet myytiin Minnesota North Starsiin, josta tuli vaihdossa Danny Grant.


title: Henry Boucha

text: Kaudella 1974–75 Boucha tuli kuuluisaksi, kun Boston Bruinsin Dave Forbes hyökkäsi Bouchan kimppuun, löi häntä silmään mailan päällä ja hakkasi Bouchan päätä jäähän. Tapaus oli ensimmäinen, jossa jääkiekkoväkivallasta nostettiin syyte oikeudessa. Valamiehistö ei päässyt sopuun rangaistuksesta, joten Forbes vapautettiin syytteistä.


title: Henry Boucha

text: Bouchan näkö ei ikinä palautunut ennalleen, joten hänen jääkiekkouransa kärsi. Hän yritti palata kaukaloon ensiksi WHA:n Minnesota Fighting Saintsin paidassa seuraavalla kaudella, mutta seura lopetti toimintansa kesken kauden helmikuussa 1976. Boucha siiryi NHL:n Kansas City Scoutsin riveihin, jossa pelasi loppukauden. Kansas Citykin oli vaikeuksissa ja muutti ennen seuraavan kauden alkua Denveriin, jossa Boucha pelasi vielä 9 peliä, ennen kuin lopetti uransa.


title: Henry Boucha

text: Boucha käytti ensimmäisenä NHL:ssä otsanauhaa. 1995 hänet valittiin Yhdysvaltojen Hockey Hall of Fameen.


title: Mark Howe

text: Mark Howe (s. 28. toukokuuta 1955 Detroit) on yhdysvaltalainen entinen jääkiekkoilija. Pelipaikaltaan hän oli puolustaja. Hän on legendaarisen Gordie Howen poika.


title: Mark Howe

text: Howe oli 1972 voittamassa hopeaa 1972 talviolympialaisissa. Vuonna 1973 hän aloitti ammattilaisuransa WHA-liigassa Houston Aeros -joukkueessa. Ensimmäinen kausi meni niin hyvin, että Howe valittiin WHA:n vuoden tulokkaaksi. Boston Bruins varasi hänet NHL:ään toisella kierroksella numerolla 25. Howe pelasi Houstonissa vuoteen 1977 saakka, jolloin siirtyi New England Whalersiin. Whalers siirtyi NHL:ään vuonna 1979. 1982 Howe siirtyi Philadelphia Flyersiin, jossa pelasi seuraavat kymmenen kautta. 1992 Howe siirtyi Detroit Red Wingsiin, jossa pelasi vielä kolme kautta ennen uransa lopettamista. Yhteensä Howen NHL-ura käsitti 929 ottelua, jossa syntyi 197 maalia ja 545 syöttöä. Uransa parhaalla kaudella (1985–1986) Howe saalisti 24 maalia, 58 syöttöä, 7 alivoimamaalia sekä tehopörssiin lukeman +85.


title: Mark Howe

text: Aktiiviuransa jälkeen Howe on toiminut pelaajatarkkailijana Detroit Red Wingsille.


title: Mark Howe

text: Vuonna 2011, 16 vuotta pelaajauransa päättymisen jälkeen, Howe valittiin Hockey Hall of Famen jäseneksi ja vuonna 2012 Philadelphia Flyers jäädytti hänen pelinumeronsa, numeron 2.


title: Altria Group

text: Altria Group on holding-yhtiö, jonka omistukseen kuuluvat tupakkatuotteita valmistavat Philip Morris USA ja John Middleton, nuuskanvalmistaja U.S. Smokeless Tobacco Company, viinintuottaja Ste. Michelle Wine Estates sekä Philip Morris Capital Corporation. Lisäksi Altria omistaa 28,5 % maailman toiseksi suurimmasta panimokonsernista SABMilleristä.


title: Altria Group

text: Altria tunnettiin aiemmin nimellä Philip Morris Companies Inc. Se vaihtoi nimensä Altria Groupiksi 27. tammikuuta 2003 ilmentääkseen laajentumistaan pelkästä tupakkatuotteiden valmistajasta muidenkin kuluttajatuotteiden tuottajaksi. Altria omisti tuolloin Kraft Foodsin. Philips Morris ilmoitti tammikuussa 2018 luopuvansa kokonaan savukkeiden valmistuksesta. Niiden valmistuksen lopettamisaikaa ei kuitenkaan ilmoitettu.


title: Altria Group

text: Altrialla on noin 10 400 työntekijää, ja se myy tupakkatuotteita pääasiassa Yhdysvalloissa. Yhtiön savukemerkkejä ovat muun muassa Marlboro, L&M, Benson & Hedges, Chesterfield ja Virginia Slims.


title: Altria Group

text: Altria Group kuuluu S&P 500 -indeksiin.


title: Altria Group

text: Joulukuussa 2018 yhtiö osti osuuden kannabista tuottavasta Cronos Groupista.


title: Harry Watson

text: Harry ”Moose” Watson (14. heinäkuuta 1898 St. Johns – 11. syyskuuta 1957) oli kanadalainen jääkiekkoilija. Pelipaikaltaan hän oli hyökkääjä.


title: Harry Watson

text: Watson aloitti uransa junioriliiga OHA:ssa 1913. Vuonna 1919 Watson siirtyi Toronto Granitesiin ja johti joukkueensa kahteen Allen Cupin voittoon 1922 ja 1923. Vuonna 1924 Granites valittiin edustamaan Kanadaa olympialaisiin. Granites voitti olympiaturnauksen Watsonin tehdessä lähteestä riippuen 36 tai 37 maalia. Ruotsia vastaan pelatussa ottelussa Watson saalisti 13 maalia, mikä on olympialaisten ennätys.


title: Harry Watson

text: Watsonille tarjottiin ammattilaissopimuksia NHL:stä, mutta hän pysyi amatöörinä uransa loppuun. Hänet nimitettiin Hockey Hall of Fameen 1962.


title: FC Girondins de Bordeaux

text: Girondins de Bordeaux on ranskalainen jalkapalloseura, joka on perustettu vuonna 1881. Joukkueen jalkapallotoiminta käynnistyi pysyvästi vasta vuonna 1919. Seuran koko nimi on "Football Club des Girondins de Bordeaux".


title: FC Girondins de Bordeaux

text: Bordeaux on voittanut liigamestaruuden kuudesti. Sen suurin saavutus kansainvälisissä turnauksissa on finaalipaikka UEFA Cupissa vuodelta 1996. Finaalissa saksalainen Bayern München oli kuitenkin parempi kahden ottelun yhteistuloksella 5–1.


title: Le Mans FC

text: Le Mans FC on ranskalainen jalkapalloseura, joka syntyi vuonna 1985 US Le Mansin ja SO Mainen fuusion seurauksena. Joukkueen koko nimi on "Le Mans Football Club". Vuoteen 2010 joukkueen nimi oli "Le Mans Union Club 72". Le Mans pelaa kotiottelunsa stadionilla MMArenalla.


title: Le Mans FC

text: Ligue 2


title: Common Gateway Interface

text:
Common Gateway Interface (CGI) on verkkosovellusten tekniikka, jonka palvelimella suoritettava CGI-ohjelma tuottaa verkkosivun selainohjelmalle. CGI määrittää rajapinnan palvelimella ajettavalle "CGI-skriptille".
CGI syntyi Rob McCoolin, John Franksin, Ari Luotosen, George Phillipsin ja Tony Sandersin www-talk-postituslistalla käymien keskustelujen tuloksena.
NCSA:lla työskentelevä McCool teki standardin ensimmäisen version ja mallitoteutuksen NCSA HTTPd -palvelinta varten käyttäen tiedon välitykseen Web-palvelimen ja käynnistettävän prosessin välillä ympäristömuuttujia.


title: Common Gateway Interface

text: Web-palvelimen näkökulmasta CGI toimii siten, että tietyt URL-osoitteet on määritetty suoritettavaksi ajettavina ohjelmina (esimerkiksi codice_1) Kun tätä URL:ia haetaan selaimella, vastaavaa ohjelmaa (wiki.cgi) kutsutaan. Ohjelmalle annetut parametrit välitetään suoritettavalle CGI-ohjelmalle. Ohjelman tuottama tuloste kerätään web-palvelimella ja lähetetään asiakasohjelmalle (selaimelle) HTTP-protokollan vaatimien otsikkotietojen jälkeen.


title: Common Gateway Interface

text: CGI on kieliriippumaton. Aluksi CGI:ssa käytettiin yleisesti Shell-skriptejä. Näitä on kuitenkin erittäin vaikea toteuttaa turvallisesti, joten Webin yleistyessä CGI-ohjelmien tekoon käytettiin useimmin Perl-kieltä. Erilaiset komentosarjakielet, kuten Python, Ruby, PHP ja TCL ovat edelleen suosituimpia.


title: Common Gateway Interface

text: Koska CGI-tekniikka käynnistää joka kerta uuden prosessin suoritettavaksi, ja tämä on useimmissa käyttöjärjestelmissä raskas operaatio, palvelimen kuormitus kasvaa nopeasti. Tämä vuoksi on kehitetty edelleen tehokkaampia tekniikoita, joissa komentosarjakieli on sisällytetty web-palvelimeen.


title: Common Gateway Interface

text:
Näistä yksi ensimmäisiä oli Netscape NSAPI (Netscape Server Application Programming Interface) Netscape Enterprise Server -palvelinta varten.
Open Market -yhtiö kehitti NSAPI:n kilpailijaksi FastCGI-tekniikan 1990-luvun puolivälissä. Tässä prosessi pysyy koko ajan käynnissä ja kommunikoi web-palvelimen kanssa Unix domain socketin kautta. Useat palvelimet tukevat tätä protokollaa. Tätä käytettäessä skripti on kirjoitettava tietyllä tavalla tukemaan palvelinta.
Apachelle on olemassa mod_perl-moduuli, jolla Perl-skriptit saa siirrettyä palvelimessa toteutettavaksi.
PHP:ta voi käyttää joko CGI-skriptien ajamiseen tai palvelimen moduulina.


title: Common Gateway Interface

text: Esimerkki CGI-ohjelmasta Perlillä. Ohjelma on kirjoitettu Unix-ympäristöön. Ajattava ohjelma sijoitetaan tyypillisesti cgi_bin-nimiseen hakemistoon käyttäjän kotihakemistoon ja sille on annettava suoritusoikeudet. Lisäksi web-palvelimella on asetettava päälle käyttäjien CGI-ohjelmat.


title: Common Gateway Interface

text: Ohjelma tulostaa HTTP-protokollan otsikoihin kuuluvan rivin, joka kertoo sisällön MIME-tyypin. Palvelinohjelmisto tulostaa oletettavasti ennen käyttäjän CGI-ohjelmaa omia otsikkotietojaan. Otsikon jälkeen on kaksi rivinvaihtoa (\n), mikä kertoo otsikkojen päättyvän ja varsinainen sisältö alkaa.


title: Harold Simpson

text: Harold "Bullet Joe" Simpson (13. elokuuta 1893 Selkirk, Manitoba – 25. joulukuuta 1973) oli kanadalainen jääkiekkoilija. Pelipaikaltaan hän oli hyökkääjä.


title: Harold Simpson

text: Simpson aloitti uransa Edmonton Eskimos -joukkueessa WCHL-liigassa 1922. Hän pelasi Edmontonissa kolme kautta, jonka jälkeen siirtyi New York Americansiin NHL-liigaan. Simpson pelasi NHL:ssä vuoteen 1931 saakka. Yhteensä hän pelasi NHL:ssä 228 ottelua tehden niissä 40 tehopistettä.


title: Harold Simpson

text: Simpson tunnettiin erittäin nopeasta luistelustaan, jonka ansiosta hän sai lempinimen "Bullet Joe". Hänet nimitettiin Hockey Hall of Fameen 1962. Vuonna 1975 Simpson nimitettiin Kanadan urheilun Hall of Fameen.


title: Clare

text: Clare voi tarkoittaa:


title: JPMorgan Chase

text: JPMorgan Chase & Co. on yhdysvaltalainen suurpankki. Yhtiön pääkonttori toimii New Yorkissa. Yrityksellä on yli 90 miljoona asiakasta ja se toimii yli 50 maassa. Yritys muodostui vuonna 2000 Chase Manhattan Corporationin ja J.P. Morgan & Co:n fuusioituessa.


title: JPMorgan Chase

text: Taseensa perusteella (2 577,15 mrd. USD) pankki luokiteltiin vuonna 2015 maailman 6. suurimmaksi julkisesti noteeratuksi pankiksi. Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä merkittävimmistä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).


title: JPMorgan Chase

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla JPMorgan Chase & Co. oli vuonna 2016 sijalla 5 ollen samalla toiseksi suurin yhdysvaltalainen pörssiyritys. Pankin markkina-arvo oli 234,2 miljardia Yhdysvaltain dollaria (toukokuussa 2016) ja liikevaihto 99,88 miljardia USD.


title: JPMorgan Chase

text: JPMorgan Chasen osake kuuluu muun muassa Dow Jones Industrial Average -indeksiin.


title: JPMorgan Chase

text: JPMorgan Chase osti maaliskuussa 2008 vakaviin vaikeuksiin ajautuneen kilpailijansa Bear Stearnsin noin 240 miljoonalla dollarilla. 25. syyskuuta 2008 Yhdysvaltain liittovaltion säästöpankkivalvonnasta vastaava viranomainen OTS ilmoitti ottavansa sen hetken suurimman yhdysvaltalaisen säästöpankin Washington Mutualin haltuun ja myyvänsä hätäkaupassa pääosan toiminnoista JPMorgan Chaselle noin 1,9 miljardilla dollarilla.


title: Iinattijärvi

text: Iinattijärvi on Pudasjärven kaupungissa sijaitseva kylä, jonka asutus on keskittynyt samannimisen järven ympärille. Pohjoisessa kylä rajoittuu Syötekylään, idässä Pintamoon, lännessä Pärjänsuohon ja etelässä Hirvaskoskeen. Järvi itsessään on kauniiden vaaramaisemien ympäröimä, jotka antavat kontrastia rannoilla lepäileville pelloille. Kylän alueella sijaitsi 1700-luvulla myös kuparikaivos.


title: Iinattijärvi

text: Kylän muita osia ovat Haisuvaara ja Poijula, jossa sijaitsi syksyyn 2009 asti lähin peruskoulu.


title: Iinattijärvi

text: Korkealle kohoava Hampusvaara on yksi Iinattijärven maamerkeistä.


title: Iinattijärvi

text: Nimikkojärvensä lisäksi kylän alueella sijaitsevia vesistöjä ovat muun muassa Valkiainen, Kangaslampi, Naamanganjoki ja Iinattijoki.


title: RC Lens

text: RC Lens on vuonna 1906 perustettu ranskalainen jalkapalloseura Lensin kaupungista Pas-de-Calais'n departementista. Seuran suurimmat menestyksen vuoden ajoittuivat 1990-luvun loppuun, jolloin se juhli Ranskan mestaruutta ja liigacupin voittoa Daniel Leclercqin johdolla. Seura putosi pääsarjasta kauden 2007–2008 päätteeksi pelattuaan siellä yhtäjaksoisesti 18 vuoden ajan. Kaudella 2008–2009 seura voitti Ligue 2:n ja palasi yhden kauden tauon jälkeen pääsarjatasolle. Keväällä 2011 Lens putosi jälleen pääsarjasta.


title: RC Lens

text: Seuran omistajaksi tuli vuonna 2013 azerbaidžanilainen Hafiz Mammadov, joka palkkasi Gervais Martelin takaisin seuran puheenjohtajaksi. Kaudella 2013–2014 Lens sijoittui Ligue 2:ssa toiseksi ja nousi pääsarjaan mutta putosi siitä vuotta myöhemmin jälleen pykälän alaspäin.


title: Lille OSC

text: Lille OSC on ranskalainen jalkapalloseura, joka on perustettu vuonna 1944. Joukkueen koko nimi on "LOSC Lille Métropole".


title: Lille OSC

text:
Seuralla on Camphin-en-Pévèlessä suurikokoinen harjoituskeskus Domaine de Luchin."Päivitetty 16. syyskuuta 2017."
Lainalla olevat pelaajat:


title: Urho Somersalmi

text: Urho Armas Somersalmi (aik. Sundell, 23. syyskuuta 1888 Helsinki – 12. huhtikuuta 1962 Helsinki) oli suomalainen näyttelijä. Hän näytteli Suomen Kansallisteatterissa vuodesta 1908 vuoteen 1958. Somersalmen ominta alaa olivat miehiset sankariosat ja ensirakastajien roolit. Näihin tehtäviin hänellä oli erinomaiset ulkonaiset edellytykset. Uransa alussa häntä kritisoitiin pinnallisuudesta. Puolivuosisataisen teatteriuran aikana hänen näyttämötyönsä saivat yhä enemmän sisäistä ulottuvuutta. Somersalmi näytteli pääosia myös useissa mykkäelokuvissa, ja äänielokuvaan siirtyminen oli komeaääniselle näyttelijälle luontevaa. Hänet palkittiin Pro Finlandia -mitalilla vuonna 1948. Urho Somersalmen puoliso oli näyttelijä Aili Somersalmi vuodesta 1912.


title: Urho Somersalmi

text: Urho Somersalmen vanhemmat olivat puuseppä Johan Adolf Somersalmi ja Amanda Fransiska Kourlaa. Perheeseen kuului myös Urhon vanhempi veli, Yrjö Somersalmi. Vuonna 1902 perheeseen syntyi iltatähti, Aune Somersalmi. Kaikki kolme lasta tekivät uran esiintyvinä taiteilijoina. Urho Somersalmelle ja hänen puolisolleen Aili Somersalmelle syntyi tytär Armi vuonna 1913.